(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΜΒ΄

Πέμπτη 29 Ιουνίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι η Ειδική Κοινοβουλευτική Επιτροπή για τη διενέργεια προκαταρκτικής εξέτασης κατά του πρώην Υπουργού, κ. Ιωάννη Παπαντωνίου, για την ενδεχόμενη τέλεση αδικημάτων στο πλαίσιο σύναψης συμβάσεων εξοπλιστικών προγραμμάτων του Υπουργείου Εθνικής Άμυνας, καταθέτει το Πόρισμά της, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Κατάθεση αναφορών, σελ.
2. Ανακοίνωση του δελτίου επικαίρων ερωτήσεων της Παρασκευής 30 Ιουνίου 2017, σελ.
3. Συζήτηση επικαίρων ερωτήσεων:
 α) Προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης:
 i. με θέμα: «Απασχόληση συνταξιούχων αναπηρίας», σελ.
 ii. με θέμα: «Να οριστεί άμεσα το νέο Διοικητικό Συμβούλιο του Οργανισμού Μεσολάβησης και Διαιτησίας», σελ.
 β) Προς τον Υπουργό Αγροτικής Ανάπτυξης και Τροφίμων:
 i. σχετικά με την ανάγκη άμεσης λήψης μέτρων ενίσχυσης των ελαιοπαραγωγών λόγω των ζημιών στην καρπόδεση των ελαιόδεντρων στην Αργολίδα, σελ.
 ii. με θέμα: «Τρέχοντα ζητήματα αγροτικής ανάπτυξης στο νομό Ηρακλείου («Φόρμα 6» Γεωργική Σχολή Μεσσαράς, διαχείριση υδάτινων πόρων)», σελ.
 iii. σχετικά με απολύσεις έξι εργατών και εξώδικων απειλών της εταιρείας «ΒΙΟΚΑΛΛΙΕΡΓΗΤΕΣ ΣΗΤΕΙΑΣ Α.Ε» προς τους εργαζομένους, σελ.
 iv. με θέμα: «Διασφάλιση της καταβολής των οφειλόμενων αποδοχών, κατοχύρωση όλων των ασφαλιστικών δικαιωμάτων και συνέχιση της απασχόλησης των εργαζομένων του ξενοδοχείου «ATHENS LEDRA» από τον νέο επιχειρηματικό όμιλο που το απέκτησε», σελ.
 v. σχετικά με τα προβλήματα των εργαζομένων στη βιομηχανία παραγωγής επαγγελματικών ψυγείων «FRIGOGLASS ΑΒΕΕ» στην Κάτω Αχαΐα του Νομού Αχαΐας, σελ.

ΠΡΟΕΔΡΕΥΩΝ

ΒΑΡΕΜΕΝΟΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:
ΒΑΡΕΜΕΝΟΣ Γ. , σελ.

Β. Επί των επικαίρων ερωτήσεων:
ΑΝΔΡΙΑΝΟΣ Ι. , σελ.
ΑΠΟΣΤΟΛΟΥ Ε. , σελ.
ΑΧΤΣΙΟΓΛΟΥ Ε. , σελ.
ΒΑΡΔΑΚΗΣ Σ. , σελ.
ΗΓΟΥΜΕΝΙΔΗΣ Ν. , σελ.
ΚΑΡΑΘΑΝΑΣΟΠΟΥΛΟΣ Ν. , σελ.
ΚΑΡΡΑΣ Γ. , σελ.
ΚΑΤΣΩΤΗΣ Χ. , σελ.
ΞΥΔΑΚΗΣ Ν. , σελ.
ΠΕΤΡΟΠΟΥΛΟΣ Α. , σελ.
ΣΥΝΤΥΧΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

ΙΒ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΜΒ΄

Πέμπτη 29 Ιουνίου 2017

Αθήνα, σήμερα στις 29 Ιουνίου 2017, ημέρα Πέμπτη και ώρα 9.44΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ**.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 27-6-2017 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΜΑ΄ συνεδριάσεώς του, της Τρίτης 27 Ιουνίου 2017, σε ό,τι αφορά την ψήφιση στο σύνολο του σχεδίου νόμου: «Τροποποιήσεις του ν.2725/1999 (Α΄ 121) και άλλες διατάξεις».)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Αναστασία Γκαρά, Βουλευτή Έβρου, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελ. 2α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελ. 2β)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 30 Ιουνίου 2017.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1105/27-6-2017 επίκαιρη ερώτηση του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Ναυτιλίας και Νησιωτικής Πολιτικής, με θέμα: «Τεράστια προβλήματα στην ακτοπλοϊκή σύνδεση Κυθήρων».

2. Η με αριθμό 1075/20-6-2017 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Μανιάτη προς τον Υπουργό Περιβάλλοντος και Ενέργειας, σχετικά με την ενεργοποίηση απόφασης για πιλοτική μελέτη της Ζώνης Οικιστικού Ελέγχου Άργους.

3. Η με αριθμό 1076/20-6-2017 επίκαιρη ερώτηση της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Ναυτιλίας και Νησιωτικής Πολιτικής, με θέμα: «Άμεσος κίνδυνος να χαθεί η τουριστική περίοδος για το πλοίο «ΒΙΤΣΕΝΤΖΟΣ ΚΟΡΝΑΡΟΣ», το οποίο συνιστά επιδοτούμενη γραμμή».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1078/20-6-2017 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ – ΔΗΜΑΡ κ. Θεόδωρου Παπαθεοδώρου προς τον Υπουργό Ναυτιλίας και Νησιωτικής Πολιτικής, με θέμα: «Διερεύνηση υπόθεσης παρεμβάσεων στη Δικαιοσύνη από στελέχη του Λιμενικού Σώματος».

2. Η με αριθμό 1084/23-6-2017 επίκαιρη ερώτηση του Βουλευτή Σερρών της Δημοκρατικής Συμπαράταξης ΠΑΣΟΚ – ΔΗΜΑΡ κ. Μιχαήλ Τζελέπη προς τον Υπουργό Περιβάλλοντος και Ενέργειας, με θέμα: «Διαδριατικός Αγωγός Φυσικού Αερίου (TAP)».

3. Η με αριθμό 1035/16-6-2017 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα–Σιδηροπούλου προς τον Υπουργό Περιβάλλοντος και Ενέργειας, σχετικά με την ενεργειακή ευστάθεια της χώρας μετά την κατολίσθηση στο Αμύνταιο.

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Αρχίζουμε με την πρώτη με αριθμό 1085/26-6-2017 επίκαιρη ερώτηση πρώτου κύκλου του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Νικόλαου Ξυδάκη, προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης με θέμα: «Απασχόληση συνταξιούχων αναπηρίας».

Ο συνάδελφος κ. Ξυδάκης έχει τον λόγο για δύο λεπτά.

**ΝΙΚΟΛΑΟΣ ΞΥΔΑΚΗΣ:** Σας ευχαριστώ, κύριε Πρόεδρε.

Κύριε Υπουργέ, θέλω μια διευκρίνιση και την πολιτική σας εξήγηση και την ενδεχόμενη λειτουργική λύση για ένα πρόβλημα που προέκυψε κατά την εφαρμογή του ν.4387/2016. Συγκεκριμένα, στο άρθρο 20 βάσει του νόμου προβλέπεται ότι για όλους ανεξαιρέτως τους συνταξιούχους που εντάσσονται στον ΕΦΚΑ οποιαδήποτε απασχόληση τους αποφέρει οποιοδήποτε εισόδημα, αυτομάτως τους θέτει σε μια διαδικασία να μειωθεί η σύνταξή τους κατά 60%.

Αντιλαμβάνομαι ότι στην παρούσα ιστορική συνθήκη, αλλά και γενικότερα σε μια ομαλή κατάσταση με ομαλή δημογραφία, που δεν έχουμε τώρα και ομαλή απασχόληση, που δυστυχώς απέχουμε πολύ από το να την έχουμε, αυτό προστατεύει τον κόσμο της εργασίας.

Ωστόσο, έχουμε κάποιες ειδικές περιπτώσεις, όπως τους συνταξιούχους αναπηρίας, οι οποίοι για κάποιον λόγο, ακόμη και για λόγους ψυχικής υποστήριξης μπαίνουν σε μια απασχόληση. Θα σας δώσω ένα ελάχιστο παράδειγμα. Γράφουν ένα βιβλίο, συντάσσουν ένα συμβόλαιο με τον εκδότη και μέσα σε μια χρονιά θα εισπράξουν από τα πνευματικά δικαιώματα 300 ευρώ, 500 ευρώ, 1000 ευρώ, αν έχει επιτυχία το βιβλίο.

Αυτομάτως αυτός ο άνθρωπος βλέπει τη σύνταξή του να απομειούται κατά 60%. Να συντρίβεται, δηλαδή, οικονομικά. Μπορούμε να βρούμε μια άλλη πρόβλεψη η οποία να επιτρέπει στους ανθρώπους αυτούς να έχουν αυτή τη στοιχειώδη απασχόληση, η οποία είναι μέρος και μιας κοινωνικής και ψυχικής υγείας και να μην συντρίβεται το οικονομικό τους μέρος;

Προσφάτως, κατά τη συγκρότηση του Εθνικού Συμβουλίου Ραδιοτηλεόρασης συναντήσαμε παρόμοιο πρόβλημα και ελήφθη μέριμνα να γίνει ρύθμιση. Γιατί ο ανάπηρος συνταξιούχος που γράφει ένα βιβλίο συντρίβεται και τους καθ’ όλα άξιους και επιθυμητούς ανώτατους δικαστικούς και επιστήμονες συνταξιούχους, που εκλήθησαν να συγκροτήσουν μια από τις πιο κρίσιμες σε λειτουργία ανεξάρτητες αρχές προσπαθούμε να τους βοηθήσουμε και τους άλλους τους έχουμε ξεχάσει;

Για την πρωτολογία μου αυτά, σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ο Υπουργός κ. Πετρόπουλος έχει τον λόγο για τρία λεπτά.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Κύριε Ξυδάκη, είναι αλήθεια ότι μερικά πράγματα στη ζωή έχουν μεγαλύτερη ποικιλία απ’ ό,τι μπορεί ο νομοθέτης να προβλέψει. Εν τούτοις, τα θέματα επί των οποίων αναπτύξατε την ερώτησή σας τα αντιμετωπίζουμε με τις σκέψεις που και εσείς αναπτύξατε.

Έτσι σκεφτόμαστε. Και η Κυβέρνηση έχει μια ευαισθησία για τα άτομα που πάσχουν, για τα άτομα που έχουν ιδίως ζητήματα αναπηρίας. Ήδη με τον ν.4331, τον πρώτο νόμο με τον οποίο κάναμε παρέμβαση στην κοινωνική ασφάλιση, προβλέψαμε ότι σε καμμία περίπτωση δεν μπορούν να έχουν πρόβλημα εκείνοι οι οποίοι λαμβάνουν επιδόματα κάθε είδους ή ενισχύσεις και άλλες παροχές λόγω αναπηρίας, επειδή θα δουλεύουν είτε σε κοινωνικές συνεταιριστικές επιχειρήσει είτε σε πρόγραμμα του ΟΑΕΔ. Προβλέψαμε για επιδόματα ή άλλες παροχές.

Εν συνεχεία, με τον ν.4430 πήγαμε παραπέρα και είπαμε ότι δεν θα περικόπτονται ούτε συντάξεις που τυχόν χορηγούνται σε άτομα που απασχολούνται σε κοινωνικές συνεταιριστικές επιχειρήσεις ή σε συνεταιρισμούς. Εκεί προσδιορίστηκε αυτό.

Ακολούθως, ο Πρωθυπουργός στην εξαγγελία του τον Οκτώβριο του 2016, μιλώντας εδώ με την ευκαιρία της υποδοχής των Ολυμπιονικών με ειδικές ανάγκες, των Παραολυμπιονικών, ανακοίνωσε μέτρα για την απασχόληση, ενισχύοντας τα ποσοστά πρόσληψης μέσω ΑΣΕΠ στο 10% για τους ίδιους τους πάσχοντες και στο 5% για άτομα της οικογενείας τους, που αφορούν στα αδέλφια, στους συζύγους και προσδιορίζονται αναλυτικότερα στον νόμο.

Με το άρθρο 20, πράγματι, έτσι είναι τα θέματα. Όμως στο άρθρο 11 του ν.4387 προβλέπουμε ότι δεν θίγονται θέματα που αφορούν καταβολή συντάξεων σε αναπήρους προτού οριστεί το νέο πλαίσιο για την αναπηρία. Αυτό με συμμετοχή και της ΕΣΑΜΕΑ, της Ομοσπονδίας Ατόμων με Αναπηρία, το επεξεργαζόμαστε, σχεδόν έχει ολοκληρωθεί και θα προχωρήσουμε στη θεσμοθέτηση των πλαισίων. Στο μεταξύ, σύμφωνα με το άρθρο 11, δεν έχουμε θίξει σε καμμία περίπτωση συντάξεις που καταβάλλονταν. Άλλωστε, προβλέπεται και με τον ν.4387 ότι όσες συντάξεις καταβάλλονταν δεν θίγονται, αλλά και νέες που προέκυψαν, επίσης σύμφωνα με το άρθρο 11, δεν θίγονται προτού δούμε το πλαίσιο.

Σας ενημερώνω ότι σύμφωνα με αυτό το πλαίσιο στο οποίο προσανατολιζόμαστε, όχι μόνο δεν θα περικόψουμε, αλλά θα ενισχύσουμε τέτοιες πλευρές που χρειάζεται να προστατεύσουμε, γιατί έχουμε την κοινωνική ευαισθησία να το κάνουμε στα άτομα με αναπηρία.

Προφανώς αποδέχομαι απολύτως ως ορθότατη την παρατήρησή σας, ότι δεν είναι δυνατόν να εμποδίσουμε και την πνευματική παραγωγή έργων στη λογική ότι εάν γράψει ένα ποίημα, που μπορεί να είναι το καλύτερο ποίημα που θα μείνει στην ιστορία –ο Γκάτσος έγραψε την «Αμοργό», ένα ποίημα και το ξέρουμε όλοι αυτό το ένα ποίημα- δεν είναι δυνατόν να πεις στο άλλον «μη γράψεις τίποτα, γιατί ξέρεις θα κοπεί η σύνταξή σου». Στην πνευματική δημιουργία δεν μπορεί να μπαίνουν φραγμοί. Και δεν υπάρχει περίπτωση καμμία, απολύτως καμμία περίπτωση, να έχουμε περικοπή σύνταξης λόγω πνευματικών δικαιωμάτων. Αυτό σας το λέω με απόλυτη κατηγορηματική διατύπωση, γιατί είναι κάτι που από την αρχή θεωρούσα ότι είναι σωστό να γίνει.

(Στο σημείο αυτό κτυπάει το κουδούνι λήξεως του χρόνου του κυρίου Υφυπουργού)

Θα σταματήσω τώρα και τα υπόλοιπα θα τα πω στη δευτερολογία μου.

**ΠΡΟΕΔΡΕΥΩΝ (Γεώργιος Βαρεμένος):** Κύριε Ξυδάκη, έχετε τον λόγο για τη δευτερολογία σας.

**ΝΙΚΟΛΑΟΣ ΞΥΔΑΚΗΣ:** Ευχαριστώ, κύριε Πρόεδρε.

Κύριε Υπουργέ, πολιτικά με καλύπτει η απάντησή σας. Ωστόσο, έχω να κάνω μια παρατήρηση επί του τεχνικού θέματος, του λειτουργικού. Ο ν.4387 ψηφίστηκε τον Μάιο του 2016. Τελειώνει ο Ιούνιος του 2017. Η ρύθμιση θα έπρεπε να είχε γίνει τους πρώτους μήνες έξι μήνες ή τους πρώτους εννιά μήνες ή τον πρώτο χρόνο. Διανύουμε τώρα το δεύτερο έτος. Ο ανάπηρος συνταξιούχος, ο οποίος έχει γράψει ένα βιβλίο ή συμμετείχε σε ένα διοικητικό συμβούλιο και πήρε 200 αποζημίωση για ένα έτος, δεν αισθάνεται ασφαλής κατ’ αυτή την εργασία.

Σας έφερα το παράδειγμα των συνταξιούχων δικαστικών λειτουργών για το Εθνικό Συμβούλιο Ραδιοτηλεόρασης. Ουσιαστικά έγινε λευκή απεργία. Εάν θέλουμε να μιλήσουμε πολιτικά, σε έναν κρίσιμο τομέα του δημόσιου βίου, αυτή η δυσλειτουργία, αυτή η ασάφεια του νόμου «πάγωσε» τη λειτουργία του Εθνικού Συμβουλίου Ραδιοτηλεόρασης και «παγώνει» τις ψυχές δεκάδων ή εκατοντάδων συνταξιούχων που θα μπορούσε να τους προκύψει εισόδημα 200 ή 500 ευρώ.

Θα πρέπει, λοιπόν, μαζί με την κοινωνική ευαισθησία και την πολιτική αντίληψη, την οποία δείχνετε ακαριαία, αυτό το πρόβλημα να λυθεί αύριο.

Θα πρέπει το μήνυμά σας από την Αίθουσα της Βουλής σήμερα να μεταδοθεί και να το αντιληφθούν οι δικαιούχοι. Πρέπει να έχουν, όμως, μια ρητή δέσμευση με χρονοδιάγραμμα ότι η ρύθμιση, η εγκύκλιος, οι υπουργικές αποφάσεις θα βγουν τώρα. Δεν μπορούν να περιμένουν. Δεν μπορούν να μην συνάπτουν κάποιες σχέσεις στη ζωή τους, επειδή δεν τους καλύπτει ο νόμος.

Το πολιτικό ερώτημα σας επαναλαμβάνω ότι καλύπτεται από αυτό που λέτε. Λειτουργικά και υπηρεσιακά δεν υπάρχει απάντηση. Δεν υπάρχει κάλυψη. Εγώ ζητώ, με βάση τις μαρτυρίες που έχω συλλέξει από αναπήρους συνταξιούχους, την υπηρεσιακή και λειτουργική κάλυψη, την τυπική κάλυψη.

Όπως, λοιπόν, μεριμνήσαμε, ως Βουλευτές, ως Κοινοβούλιο, ως νομοθετικό Σώμα, –και μπράβο μας, αν μπορούμε «να ευλογήσουμε τα γένια μας»– να προσπαθήσουμε να ξεμπλοκάρουμε το Εθνικό Συμβούλιο Ραδιοτηλεόρασης, ας ξεμπλοκάρουμε τις ζωές εκατοντάδων και χιλιάδων αδύναμων συμπολιτών μας τώρα. Και όχι μόνο με πολιτική δέσμευση. Αυτή με ικανοποιεί. Θέλω τη λειτουργική λύση.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Ξυδάκη, όπως προείπα, υπάρχει μια επιστημονική επιτροπή που ερευνά τα θέματα της σύνταξης σε άτομα με αναπηρία.

Είναι ένα έργο ιδιαίτερα δυσχερές, διότι οι διαφορετικοί φορείς κοινωνικής ασφάλισης είχαν εντελώς διαφορετικές προϋποθέσεις αντιμετώπισης των ατόμων με αναπηρία. Με διαφορετικό τρόπο υπολογιζόταν η αναπηρία, με διαφορετικά ύψη συντάξεων αντιμετωπίζονταν οι ανάγκες αυτών των ανθρώπων. Το να ομογενοποιηθούν αυτοί οι όροι με έναν δίκαιο τρόπο δεν είναι ένα εύκολο θέμα.

Δεν μπορούσε, λοιπόν, «χθες», δηλαδή πριν ακόμα λειτουργήσει αυτή η επιτροπή, στην οποία συμμετέχουν επιστήμονες, καθηγητές πανεπιστημίων, άτομα με αναπηρία, οι ίδιοι οι ενδιαφερόμενοι, να δημιουργήσει ένα ασφαλές πλαίσιο για όλους αυτούς τους ανθρώπους.

Στο μεταξύ, για όλο αυτό το διάστημα που έχει μεσολαβήσει, τίποτα δεν έχει θιγεί και κανείς δεν έχει πρόβλημα συνταξιοδότησης, διότι ρητά από τον νόμο προβλέπεται ότι ισχύουν οι διατάξεις που ίσχυαν για κάθε φορέα, όπως προβλεπόταν.

Άρα, δεν υπάρχει θέμα ανασφάλειας. Δεν υπάρχει κανένας λόγος ούτε να ανησυχεί κανείς ούτε να μην πράττει κάτι με τον φόβο ότι μπορεί να έχει κάποια συνέπεια η πράξη του αυτή –εννοώ στο οικονομικό πεδίο. Δεν υπήρχε κανένα θέμα. Πραγματικά, δεν υπήρχε και δεν υπάρχει.

Αν έχετε υπ’ όψιν έστω και μια περίπτωση που εθίγη κάποιος εξαιτίας μιας δικής μας παράλειψης να νομοθετήσουμε, να μου το πείτε. Δεν θα βρείτε ούτε μία. Είναι απολύτως βέβαιο, διότι ο νόμος το έχει προβλέψει εντελώς.

Το θέμα που είπατε για το Εθνικό Συμβούλιο Ραδιοτηλεόρασης, δεν είναι το ίδιο. Αυτό είναι ένα άλλο θέμα. Δεν πρόκειται για ζήτημα που σχετίζεται με την αναπηρία. Εδώ πρόκειται για μια διάταξη, η οποία πάντα ίσχυε –και από παλιά ίσχυε– που προβλέπει ότι άτομα τα οποία αναλαμβάνουν τέτοιου είδους θέσεις γενικής κυβέρνησης χάνουν απολύτως τη σύνταξή τους.

Τι να κάνω εγώ τώρα που το ΕΣΡ αναφέρεται στη γενική κυβέρνηση; Ας εξαιρεθεί. Ας το δει η Βουλή. Θα βγει; Θα μπει; Δεν είναι ζήτημα το οποίο μπορεί κανείς να αντιμετωπίσει μόνο από τη σκοπιά του ασφαλιστικού δικαίου. Σύμφωνα με τον ν.4387, όσοι αναλαμβάνουν θέση γενικής κυβέρνησης, χάνουν απολύτως τη σύνταξή τους. Αυτό γίνεται δεκτό γενικά. Αν κάτι πρέπει να δούμε εδώ, είναι άλλης τάξης ζήτημα.

Στα θέματα, όμως, που αναφέρεστε για την αναπηρία και αφορούν την ερώτησή σας, πράγματι, με ευαισθησία –και θα το δείτε– αντιμετωπίζει η Κυβέρνηση τα θέματα αυτά και πάει πολύ παραπέρα από ό,τι είχε πάει ο νομοθέτης πριν τη δική μας Κυβέρνηση. Δημιουργούμε όρους ακόμα πιο θετικούς. Εγώ δεν λέω ευνοϊκούς, γιατί τα άτομα με αναπηρία πρέπει να είναι στο κέντρο της προσοχής μας. Δεν είναι απλώς ευνοϊκό, είναι αναγκαίο. Είναι αναγκαίο να βλέπουμε με τρόπο αποτελεσματικό την προστασία των ατόμων με αναπηρία. Και θα το κάνουμε αυτό, θα το δείτε, και ιδίως για τα άτομα με ψυχικές παθήσεις με έναν τρόπο πολύ εκσυγχρονισμένο και προοδευτικό.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Γίνεται γνωστό στο Σώμα ότι η τέταρτη με αριθμό 176/7-10-2016 ερώτηση του κύκλου αναφορών και ερωτήσεων του Ανεξάρτητου Βουλευτή Β΄ Αθηνών του κ. Θεοχάρη (Χάρη) Θεοχάρηπρος την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με το εργοστάσιο λιπασμάτων της Νέας Καρβάλης στην Καβάλα, δεν θα συζητηθεί λόγω αναρμοδιότητας.

Η πέμπτη με αριθμό 1107/27-6-2017 επίκαιρη ερώτηση δευτέρου κύκλου της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκουπρος την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,με θέμα: «Απλήρωτοι εργαζόμενοι στην εταιρεία παραγωγής κτηνιατρικών φαρμάκων «PROVET», δεν θα συζητηθεί μετά από συνεννόηση της Υπουργού με τη Βουλευτή.

Επίσης η έβδομη με αριθμό 1108/27-6-2017 επίκαιρη ερώτηση δευτέρου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτηπρος την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ανασύσταση των Οργανισμών Εργατικής Κατοικίας και Εργατικής Εστίας, δεν θα συζητηθεί μετά από συνεννόηση της Υπουργού με τον Βουλευτή.

Αμέσως τώρα θα συζητηθεί η τρίτη με αριθμό 5397/515/4-5-2017 ερώτηση και αίτηση κατάθεσης εγγράφων του κύκλου αναφορών και ερωτήσεων του Ανεξάρτητου Βουλευτή Β΄ Αθηνών του κ. Γεωργίου - Δημητρίου Καρράπρος την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με την οικονομική ενίσχυση συνταξιοδοτικών φορέων.

Κύριε Καρρά, έχετε τον λόγο για δύο λεπτά.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Με τον συνταξιοδοτικό και ασφαλιστικό νόμο του περσινού χρόνου αποφασίστηκε μια εισφορά υπέρ των συνταξιοδοτικών οργανώσεων, ούτως ώστε να εκπληρώνονται οι σκοποί τους. Η εισφορά αυτή είναι παρακράτημα από τους συνταξιούχους και ανέρχεται σε 0,20 ευρώ ανά κύρια σύνταξη. Μάλιστα έχει και εθελοντικό -θα τον ονόμαζα- χαρακτήρα, με την έννοια ότι ο συνταξιούχος μπορεί να αρνηθεί την καταβολή υποβάλλοντας σχετική δήλωση.

Παράλληλα, όμως, για τις λεπτομέρειες εφαρμογής της διάταξης αυτής προβλέφθηκε η έκδοση μιας κανονιστικής απόφασης από τον Υπουργό, ούτως ώστε να καθορίζει τους όρους και τη διαδικασία διανομής του παρακρατήματος. Σημειώνω ότι το παρακράτημα αυτό δεν είναι κρατική ενίσχυση, είναι εισφορά των συνταξιούχων και επομένως πρέπει να έχει τη μορφή ανταποδοτικότητας.

Στην πράξη παρατηρήθηκε το εξής: ενώ ο Υπουργός είχε την αρμοδιότητα να εκδώσει μόνο κανονιστική απόφαση ρυθμίσεως των λεπτομερειών, εξέδωσε απόφαση ατομικού χαρακτήρα που το παρακρατηθέν ποσό από το σύνολο των συνταξιούχων του β΄ εξαμήνου του 2016 λόγω της εφαρμογής του νέου νόμου το απέδωσε σε τρεις μόνο συνταξιοδοτικές οργανώσεις κατ’ αποκλεισμόν όλων των υπολοίπων.

Επεσήμανα με την ερώτησή μου το ζήτημα, λοιπόν, το οποίο τίθεται ως προς αυτή καθαυτήν την εφαρμογή του νόμου, ζήτησα την ανάκληση των πράξεων -και αυτό είναι και το ερώτημά μου, το αν θα ανακληθούν, κύριε Πρόεδρε-, ούτως ώστε να αποκατασταθεί η δικαιοσύνη στο χώρο των συνταξιούχων, για τον λόγο ότι με τον τρόπο που διανεμήθηκε το παρακρατηθέν ποσό από το σύνολο των συνταξιούχων προς τρεις μόνο οργανώσεις, όσες αποκλείστηκαν τίθενται πλέον σε πιθανή αδυναμία λειτουργίας τους. Δεν έχουν άλλους πόρους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω αμέσως, κύριε Πρόεδρε.

Δεύτερον, όσον αφορά εκείνους οι οποίοι δέχονται την παρακράτηση ευλόγως, ανάλογα με την κατηγορία όπου ανήκει ο συνταξιούχος, θα θέλουν να πηγαίνει στον φορέα του, πρωτοβάθμιο, δευτεροβάθμιο, τριτοβάθμιο και όχι σε άλλους άσχετους προς αυτόν.

Ζητώ την αποκατάσταση, λοιπόν, της ρυθμίσεως αυτής.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Κύριε Καρρά, υποσημείωσα εντόνως αυτό που είπατε, ότι σωματεία που δεν έλαβαν αυτού του είδους την ενίσχυση κινδυνεύουν να μη λειτουργούν. Άρα, να συνάγω ότι αποδέχεστε ως θετικό το μέτρο. Το αποδέχεστε ως θετικό να υπάρχει και οι παρατηρήσεις σας αφορούν απλώς τη διαδικασία.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Δεν το απορρίπτω.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Άρα, οι σχετικές αναφορές σας περί έκνομων ενεργειών τίθενται υπό το πρίσμα αυτών που θα σας πω. Αν πραγματικά επιμείνετε, να το συζητήσουμε ακόμα και πιο διεξοδικά, αν θέλετε, για να σας εξηγήσω εκτός της διαδικασίας, η οποία είναι πολύ μικρή σε χρόνο.

Δυστυχώς, όλοι αυτοί οι φορείς, οι οποίοι δεν έχουν άλλον τρόπο να επιβιώνουν, όπως και εσείς παρατηρήσατε, δεν είχαν καμμία δυνατότητα να αναλαμβάνουν μια οικονομική υποστήριξη της λειτουργίας τους. Μας ενδιέφερε και μας ενδιαφέρει να εκδηλώνουμε την κοινωνική μας ευαισθησία, ιδίως σε τμήματα του πληθυσμού που εγώ δεν θεωρώ και δεν θεωρούμε ως Κυβέρνηση ότι είναι οι απόμαχοι. Μπορεί να είναι συνταξιούχοι, αλλά δεν είναι απόμαχοι της ζωής.

Θέλουμε οι συνταξιούχοι μας να μπορούν να οργανώνονται, να έχουν τη δική τους οργανωτική δομή, για να διαχειρίζονται τα θέματά τους. Και αυτός είναι ο τρόπος που εισήγαγε η Κυβέρνηση μας. Δεν είχαμε άλλη δυνατότητα, γιατί είχε καταργηθεί η χρηματοδότηση προς όλους αυτούς τους φορείς εδώ και αρκετά χρόνια και επαναφέραμε αυτή τη διαδικασία, εθελοντικά, όπως είπατε και εσείς, με 20 λεπτά πλην εκείνων που θα θέλανε να μην τους κρατούνται τα 20 λεπτά, για τους δικούς τους λόγους.

Έχουν τη δυνατότητα στην πλατφόρμα που υπάρχει στον ΕΦΚΑ να κάνουν τη δήλωση ότι «δεν θέλω να μου κρατάτε τα 20 λεπτά» για τους λόγους τους δικούς του, υποκειμενικά, που δεν θέλει.

Όμως, αυτή η απονομή, σύμφωνα με τις ίδιες τις προβλέψεις του νόμου, έγινε σε εκείνα τα σωματεία, σε εκείνες τις συνταξιουχικές οργανώσεις οι οποίες δεν είχαν με άλλες διατάξεις -και αυτό προέβλεπε ο νόμος- εισφορά την οποία ελάμβαναν. Και, μάλιστα, ορισμένα σωματεία –δεν θέλω τώρα να τα αναφέρω, για να μην αρχίσουμε την κουβέντα τού γιατί και πώς, αλλά είναι αποδεδειγμένο- αρνήθηκαν να μπουν σ’ αυτήν τη διαδικασία, διότι εισπράττουν μεγαλύτερη εισφορά με άλλες διατάξεις. Δηλαδή, υπάρχουν συλλογικές συμβάσεις εργασίας -να σας πω- ή κανονιστικές ενοχικές συμφωνίες, όπου παρακρατούνται πολύ υψηλότερα ποσά και ως ποσοστό επί των συντάξεων, των μισθών και εξυπηρετούνται με πολύ καλύτερες εισφορές. Αυτοί δεν θέλησαν να υπαχθούν στη σχετική διαδικασία.

Προέκυψε, βεβαίως -για να πω όλο το ζήτημα πολύ συνοπτικά, κύριε Πρόεδρε- και το ενδιαφέρον ομοσπονδιών και επιχειρήσεων, που στην πρώτη περίοδο δεν εκδήλωσαν ενδιαφέρον. Εκδήλωσαν μεταγενεστέρως. Γι’ αυτόν τον λόγο δεν συνεχίσαμε τη χορήγηση, γιατί αυτό που δόθηκε είναι του πρώτου εξάμηνου. Υπάρχει και ένα δεύτερο εξάμηνο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

**ΠΡΟΕΔΡΕΥΩΝ (Γεώργιος Βαρεμένος):** Έχετε και δευτερολογία, κύριε Υπουργέ.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Να πω αυτό, κύριε Πρόεδρε.

Αυτές τις εισφορές του δεύτερου εξαμήνου που έχουν συγκεντρωθεί δεν τις διανείμαμε, γιατί καλέσαμε όλους να βρεθούν στο ίδιο τραπέζι και έγινε αυτή η συνάντηση, περιμέναμε και τα υπομνήματά τους, τα οποία παρέδωσαν -τα τελευταία- πριν από λίγες μέρες, για να καταλήξουμε με τη δική τους συμφωνία στον πιο καλό τρόπο και με τη δική τους συμφωνία να κάνουμε την ορθότερη κατανομή. Αυτό είναι και αυτό θα το κάνουμε τις επόμενες ημέρες.

**ΠΡΟΕΔΡΕΥΩΝ (Γεώργιος Βαρεμένος):** Κύριε Καρρά, έχετε τον λόγο.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Κύριε Υπουργέ, όπως είπα και στην πρωτολογία μου, δεν απορρίπτω το μέτρο. Το θεωρώ θετικό για τη λειτουργία των συνταξιοδοτικών φορέων. Έχω τις αντιρρήσεις μου στον τρόπο με τον οποίο εκδόθηκε η υπουργική απόφαση που προέβη στη διανομή.

Εγώ περίμενα να βγει μια υπουργική απόφαση κανονιστικού χαρακτήρα, που θα κατηγοριοποιεί τους δικαιούχους, ούτως ώστε να μπορεί να μελετηθεί από τον ΟΑΕΔ, που έχει την ανάλογη αρμοδιότητα, τι εισφορές έδωσε η δύναμη του κάθε σωματείου, τα μέλη του κάθε συνταξιοδοτικού σωματείου, ούτως ώστε με τη μορφή της ανταπόδοσης να επιστραφούν στον φορέα, για να λειτουργήσει.

Είναι δεδομένο, λοιπόν, ότι η κανονιστική απόφαση, αυτή που προβλέπει το άρθρο 102 παράγραφος 3 του ν.4387, δεν έχει εκδοθεί ακόμη. Εγώ θα περιμένω για την έκδοσή της.

Θα πρέπει να γίνει και κάτι άλλο στη διαδρομή. Πρώτα απ’ όλα, είπατε κάτι στο οποίο θα διαφωνήσω: «Δεν εκδήλωσαν ενδιαφέρον.». Μα, το Υπουργείο περιμένει αίτηση για εκδήλωση ενδιαφέροντος; Ας χαρτογραφήσει ποιοι είναι οι δικαιούχοι, να τους ξέρει.

Ας το κάνετε αυτό, να ξέρουμε κι εμείς ποιοι είναι, γιατί, όπως απαντήσατε, κύριε Υπουργέ, δεν μου απαντήσατε ποιοι είναι οι δικαιούχοι.

Δεύτερον, θέλω να ληφθεί μέριμνα και σ’ ένα άλλο σημείο, αν έχετε την καλοσύνη, όσον αφορά σ’ εκείνη τη διανομή που έγινε το πρώτο εξάμηνο. Εγώ δεν είμαι εξ εκείνων που θα πω «πάρτε πίσω τα λεφτά από τα σωματεία των συνταξιούχων». Θα πω κάτι άλλο, όμως, να επέλθει ισορροπία με τη διανομή του δευτέρου εξαμήνου. Δηλαδή, να αποκατασταθεί η διαφορά εκείνη, την οποία στερήθηκαν το πρώτο εξάμηνο.

Γιατί το λέω και επιμένω σ’ αυτό; Εγώ αποδέχομαι ότι δεν είναι απόμαχοι οι συνταξιούχοι. Δέχομαι, όμως, και κάτι άλλο, ότι σήμερα με τη συνταξιοδοτική περικοπή που γίνεται και έχουν φτάσει οι συνταξιούχοι να βρίσκονται σε δυσχερή θέση, αν τα σωματεία τους έχουν την υλικοτεχνική υποδομή και τα οικονομικά μέσα μέσω των εισφορών -αυτά τα 20 λεπτά- να μπορούν να διεκδικήσουν, πρέπει να το υποστηρίξουμε όλοι -αν μπορούν να διεκδικήσουν-, ούτως ώστε οι διεκδικήσεις αυτές να βελτιώσουν και τη θέση τους.

Νομίζω, λοιπόν, ότι πρέπει να αποκατασταθεί η ανισορροπία που υπήρξε, να χαρτογραφηθούν οι δικαιούχοι, να μην περιμένει το Υπουργείο να εκδηλωθεί αίτηση ενδιαφέροντος για τον εξής λόγο, ότι αν μείνουμε στη λογική της αίτησης ενδιαφέροντος, τότε πλέον θα αποδεχθούμε ότι δεν επιθυμούν, εφόσον δεν εκδηλώνουν το ενδιαφέρον και το «δεν επιθυμούν» δεν το προβλέπει ο νόμος.

Ατομικά προβλέπει ο νόμος να δηλώνουν οι συνταξιούχοι ότι δεν επιθυμούν την παρακράτηση. Τα σωματεία, πρωτοβάθμια, δευτεροβάθμια και τριτοβάθμια, δεν έχουν τέτοια αρμοδιότητα να δηλώνουν στο Υπουργείο. Ως προς τις εισφορές εξ άλλων πηγών συλλογικών συμβάσεων εργασίας, στις οποίες αναφερθήκατε, θέλω να θυμίσω ότι αυτές είναι εισφορές ιδιωτικού δικαίου και είναι εκτός του ασφαλιστικού νόμου, με την έννοια του ν.4387, οπότε δεν πρέπει να λέμε ότι εισπράττουν τα σωματεία μέσω οικειοθελών ουσιαστικά παροχών που είναι από τις συλλογικές συμβάσεις των εν ενεργεία μελών κάποια εισφορά, γιατί τότε ματαιώνουμε και τον σκοπό του νόμου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε, κύριε Καρρά.

Κύριε Υπουργέ, έχετε τον λόγο για τη δευτερολογία σας.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Καρρά, δεν πρόκειται για εισφορές που καταβάλλουν οι εν ενεργεία για τους συνταξιούχους. Είναι εισφορές που καταβάλλουν οι συνταξιούχοι, με βάση ενοχικές συμφωνίες που έχουν συνάψει προ πολλών ετών.

Ενδεικτικά μπορώ να σας πω, για παράδειγμα, ότι η Ομοσπονδία Συνταξιούχων Τραπεζοϋπαλληλικών Οργανώσεων έχει ένα πολύ μεγάλο ποσοστό εισφοράς από τα μέλη της.

Επομένως δεν παρεμβαίνουμε στα θέματα αυτά με έναν τρόπο που δεν αρμόζει στην ίδια τη ρύθμιση, καθώς άλλωστε και η διάταξη που προβλέπουμε ευχέρεια παρέχει.

Εάν ο ίδιος ο καλούμενος να καταβάλει το 0,20 δεν το επιθυμεί, διαγράφεται. Δεν είναι αναγκαστική η συμμετοχή, εθελοντική είναι και έχει αυτόν τον σκοπό. Η ορθή πρόβλεψη στον νόμο, ότι αναφερόμαστε σε περιπτώσεις συνταξιουχικών οργανώσεων που δεν λαμβάνουν με άλλον τρόπο εισφορές, θέλει να καλύψει τέτοιες περιπτώσεις και μάλιστα σε ένα επίπεδο υψηλότερης διάρθρωσης της συνταξιοδοτικής οργάνωσης.

Δηλαδή, για τους συνταξιούχους που συνταξιοδοτούνται από το ΙΚΑ, που παίρνει η ομοσπονδία τους, κατανέμει σε όλα τα σωματεία της δικής του έκτασης που καλύπτει σωματεία στον χώρο αυτό, όπως και η Ομοσπονδία των Πολιτικών Υπαλλήλων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Κύριε Πρόεδρε, γιατί κτυπάει το κουδούνι λήξεως από τώρα; Δεν έχω άλλα δύο λεπτά τώρα;

**ΠΡΟΕΔΡΕΥΩΝ (Γεώργιος Βαρεμένος):** Είχα παραλείψει να βάλω τον χρόνο. Δεν σας αδικώ.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εντάξει. Απλά, για να ξέρω πόσον χρόνο έχω.

**ΠΡΟΕΔΡΕΥΩΝ (Γεώργιος Βαρεμένος):** Υπάρχει ακριβοδίκαιη κλεψύδρα του χρόνου!

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εντάξει. Απλώς είδα ότι κτύπησε το κουδούνι χρόνου λήξεως νωρίτερα.

Επομένως και η Ομοσπονδία των Πολιτικών Υπαλλήλων και η Ομοσπονδία των Εργαζομένων στα Σώματα Ασφαλείας διαχέουν το ποσό αυτό γενικότερα. Επομένως θεωρούσαμε ότι καλύπτεται το φάσμα. Ωστόσο, υπήρξαν σωματεία και ομοσπονδίες που υποστήριξαν ότι δεν καλύπτονται. Για αυτόν τον λόγο είδαμε ξανά το θέμα, τους καλέσαμε όλους μαζί και θα θέσουν σε συμφωνία μεταξύ τους τους κανόνες.

Δεν υπάρχει αρχείο μητρώων σωματείων. Επειδή αντιλαμβάνεστε ως νομικός αυτό που είπα, ότι θεωρήσαμε ότι καλύπτονται όλοι, διότι είναι «ομπρέλα» αυτές οι ομοσπονδίες, πράγματι μπορεί να συμβαίνει να μην καλύπτονται όλοι και τους είπαμε να δημιουργήσουμε ένα μητρώο συνταξιουχικών οργανώσεων με τη συμφωνία όλων.

Δεν είναι εύκολο να το φτιάξουμε εμείς. Δεν είναι εύκολο να ξέρουμε από τα αρχεία των πρωτοδικείων, γιατί είναι αστικά σωματεία. Δεν είναι βιβλίο σωματείων συνδικαλιστικών οργανώσεων, που είναι όλα γραμμένα σε αυτό. Τότε θα ξέραμε. Στις συνταξιουχικές οργανώσεις δεν μπορούμε να το γνωρίζουμε. Όση έρευνα και να κάνουμε, δεν μπορούμε να το γνωρίζουμε. Άρα πρέπει να εκδηλώσουν και οι ίδιοι ενδιαφέρον.

Η συζήτηση που κάνουμε εδώ στη Βουλή κοινοποιεί το θέμα ακόμη περισσότερο, ώστε να σπεύσουν εκείνοι που θεωρούν ότι μπορούν να υπάγονται σε αυτό. Δεν έχουμε άλλον τρόπο. Δεν υπάρχει μητρώο συνταξιουχικών οργανώσεων και θέλουμε τώρα να το δημιουργήσουμε, αλλά πρέπει να συμβάλουν όλοι για να υπάρξει και να μη σημειωθούν παραλείψεις.

Επομένως η γνωμοδότηση που λέτε υπήρξε από την πλευρά της σχετικής υπηρεσίας του ΟΑΕΔ. Δεν δόθηκαν χωρίς γνωμοδότηση. Όλα συνέβησαν κατά τις προβλέψεις του νόμου και ό,τι είναι να βελτιώσουμε θα το κάνουμε και το κάνουμε ήδη, σε συνεργασία με τους ίδιους τους ενδιαφερόμενους.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κι εγώ ευχαριστώ, κύριε Υπουργέ.

Η τρίτη με αριθμό 1083/21-6-2017 επίκαιρη ερώτηση δεύτερου κύκλου της Βουλευτού Δράμας  της Δημοκρατικής Συμπαράταξης ΠΑΣΟΚ – ΔΗΜΑΡ κ. Χαράς Κεφαλίδουπρος την Υπουργό Πολιτισμού και Αθλητισμού,με θέμα: «Σε απόλυτο αδιέξοδο το έργο επέκτασης της Εθνικής Πινακοθήκης», δεν θα συζητηθεί, λόγω απουσίας της αρμόδιας Υπουργού στο εξωτερικό.

Επίσης, για τον ίδιο λόγο, δεν θα συζητηθεί και η πρώτη με αριθμό 5199/25-4-2017 ερώτηση του κύκλου των αναφορών και ερωτήσεων του Βουλευτή Αχαΐας του Συνασπισμού Ριζοσπαστικής Αριστεράς κ. Ανδρέα Ριζούληπρος την Υπουργό Πολιτισμού και Αθλητισμού,σχετικά με τις απαιτούμενες ενέργειες για την ολοκλήρωση της ψηφιοποίησης των κινητών μνημείων του ελληνικού πολιτισμού.

Τέλος, για τον ίδιο λόγο, δεν θα συζητηθεί και η δεύτερη με αριθμό 5243/27-4-2017 ερώτηση του κύκλου των αναφορών και ερωτήσεων του Βουλευτή Αττικής του Συνασπισμού Ριζοσπαστικής Αριστεράς κ. Αριστείδη Μπαλτάπρος την Υπουργό Πολιτισμού και Αθλητισμού,σχετικά με το Ταμείο Αλληλοβοήθειας Υπαλλήλων Υπουργείου Πολιτισμού.

Όμως, η παρουσία του Υπουργού Αγροτικής Ανάπτυξης και Τροφίμων κ. Ευάγγελου Αποστόλου επιτρέπει τη συζήτηση της δεύτερης με αριθμό 1104/27-6-2017 επίκαιρης ερώτησης δεύτερου κύκλου του Βουλευτή Αργολίδος της Νέας Δημοκρατίας κ. Ιωάννη Ανδριανούπρος τον Υπουργό Αγροτικής Ανάπτυξης και Τροφίμων,σχετικά με την ανάγκη άμεσης λήψης μέτρων ενίσχυσης των ελαιοπαραγωγών, λόγω των ζημιών στην καρπόδεση των ελαιόδεντρων στην Αργολίδα.

Ορίστε, κύριε Ανδριανέ, έχετε τον λόγο για δυο λεπτά.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ πολύ, κύριε Πρόεδρε.

Κύριε Υπουργέ, όπως γνωρίζετε πολύ καλά -διότι είχατε την ευκαιρία να διαπιστώσετε και εσείς τις ζημιές από κοντά, επισκεπτόμενος την Αργολίδα-, οι πρόσφατες ασυνήθιστα υψηλές θερμοκρασίες που σημειώθηκαν τον Μάιο στην Αργολίδα, ξεπερνώντας κατά περιπτώσεις τους 40 με 41 βαθμούς Κελσίου, επέφεραν καταστροφικές συνέπειες στην ανθοφορία των ελαιοδέντρων, με αποτέλεσμα να μην υπάρχει για άλλη μια χρονιά καρπόδεση, με την προσδοκώμενη παραγωγή να έχει υποστεί σημαντικό πλήγμα, σε τέτοιον βαθμό μάλιστα, που σε πολλές περιπτώσεις η παραγωγή αναμένεται να είναι ανύπαρκτη.

Θέλω εδώ, βεβαίως, να τονίσω ότι τα τελευταία χρόνια οι ζημιές στην παραγωγή λόγω καιρικών συνθηκών γίνονται ολοένα και συχνότερες, όπως καταδεικνύει και η πρόσφατη χαλαζόπτωση στην ευρύτερη περιοχή της Αργολίδας, η οποία έπληξε τα πορτοκάλια, τα βερίκοκα, τα ροδάκινα, τα αχλάδια και όσες ελιές είχαν καρπό. Σε πολλές περιπτώσεις, μάλιστα, κατέστρεψε και το φυτικό κεφάλαιο.

Πρόσφατα απαντήσατε γραπτώς σε μια ερώτησή μου, που αφορούσε τις ζημιές στην ελαιοπαραγωγή, αφού μάλιστα η Αργολίδα έχει υποστεί άλλη μια χρονιά συνεχόμενης μειωμένης ελαιοπαραγωγής, λόγω των επιπτώσεων, όπως είπα, των καιρικών συνθηκών, προοπτική που δημιουργεί σημαντικότατα επιπρόσθετα προβλήματα στους παραγωγούς, οι οποίοι πλέον όχι μόνο δεν μπορούν να αντεπεξέλθουν στις υποχρεώσεις τους έναντι της πολιτείας, αλλά αντιμετωπίζουν και σοβαρά προβλήματα επιβίωσης.

Μου απαντήσατε, λοιπόν, ότι μπορούν να ενταχθούν αυτές οι ζημιές στο Πρόγραμμα Κρατικών Οικονομικών Ενισχύσεων (ΚΟΕ) με προϋποθέσεις, βεβαίως, που, μεταξύ άλλων, περιλαμβάνουν η παραγωγή του έτους ζημιάς να έχει ζημιωθεί κατά είδος προϊόντος σε επίπεδο περιφερειακής ενότητας σε ποσοστό πάνω από 30%. Νομίζω ότι το διαπιστώσατε και εσείς ο ίδιος και οι υπηρεσίες σας. Πιστεύω ότι αυτό το δεδομένο υπάρχει. Επίσης λέτε να τεκμηριώνεται αυτό επιστημονικά από επιτροπή η οποία ορίζεται από το Υπουργείο σας.

Εγώ εδώ ρωτάω συγκεκριμένα πράγματα, κύριε Υπουργέ: Ορίστηκε επιτροπή; Τι εισηγήθηκε; Τι αποφάσισε; Δεν θέλω, δηλαδή, μόνο τις προβλέψεις. Βεβαίως οι προβλέψεις είναι αυτές που αναφέρετε, αλλά θέλουμε συγκεκριμένες αποφάσεις και συγκεκριμένες απαντήσεις και αυτό περιμένουν σήμερα οι αγρότες.

Τα υπόλοιπα θα τα πω στη δευτερολογία μου.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Ωραία.

Ορίστε, κύριε Υπουργέ, έχετε τον λόγο για τρία λεπτά το πολύ.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, συναντηθήκαμε πρόσφατα στο Ναύπλιο, όπου οι ζημιές που συζητήσαμε είναι άλλες, δεν είναι αυτές που αναφέρατε στην ερώτησή σας, διότι αυτές οι ζημιές αφορούν τον Μάιο και έχουν σχέση με την ανθοφορία. Άρα, δηλαδή, θέλω να πω ότι είχαμε και άλλες ζημιές αργότερα.

Αντιλαμβάνεστε ότι σε μια τέτοια διαδικασία πρέπει να δούμε ποιες είναι οι ζημιές που οφείλονται στο αίτιο που αναφέρετε σήμερα και ποιες είναι οι άλλες ζημιές, που διαπιστώσαμε όταν βρεθήκαμε κάτω.

Γιατί λέω ότι πρέπει να δούμε το αίτιο; Διότι θα πρέπει να δούμε το κατά πόσον οι ασφαλιστικοί κίνδυνοι για τα συγκεκριμένα αίτια αποζημιώνονται, ναι ή όχι.

Όσον αφορά το αίτιο, που ήταν η χαλαζόπτωση –αυτό που είδαμε κάτω-,υπάρχουν διαδικασίες. Μέσω του ΕΛΓΑ θα γίνει η εκτίμηση της απώλειας εισοδήματος και θα υπάρξει αποζημίωση όταν ολοκληρωθεί η καλλιεργητική περίοδος.

Αυτό που αναφέρετε τώρα έχει σχέση με το γνωστό ζήτημα της ακαρπίας, της καρπόπτωσης, της μη σωστής καρπόδεσης και μπορεί να οφείλεται σε ένα σωρό αίτια, από δυσμενείς καιρικές συνθήκες, από ελλιπή ανθοφορία, μέχρι ατελή γονιμοποίηση. Είναι πάρα πολλά τα αίτια.

Υπάρχει, όμως, το δεδομένο ότι αυτά δεν καλύπτονται ως ασφαλιστικός κίνδυνος από τον ΕΛΓΑ. Άρα, στην προκειμένη περίπτωση, αυτό που μένει σε εμάς είναι και να δούμε αν μελλοντικά μπορούμε να καλύψουμε αυτές τις ζημιές με έναν νέο ασφαλιστικό κίνδυνο ή να δούμε, τουλάχιστον τώρα που δεν υπάρχει η συγκεκριμένη μελέτη και δεν έχει ολοκληρωθεί η διαδικασία, αν μπορεί να καλυφθεί από τη γνωστή στους αγρότες διαδικασία μέσω ΠΣΕΑ.

Όταν, λοιπόν, ολοκληρωθεί η διαδικασία, θα υποβάλουμε έναν φάκελο στην Ευρωπαϊκή Επιτροπή, που θα τεκμηριώνουμε τις αιτίες, τις μετεωρολογικές συνθήκες, τι απώλεια σε ετήσια βάση υπάρχει στο εισόδημα από τη συγκεκριμένη ελαιοκαλλιέργεια και ό,τι μας ζητηθεί για τη σύνταξη του σχετικού φακέλου. Είναι σίγουρο ότι σε όλες αυτές τις περιπτώσεις υπάρχει η έγκριση από την Ευρωπαϊκή Επιτροπή, θα γυρίσουν σε εμάς, στον κρατικό προϋπολογισμό, και, εφόσον ο κρατικός προϋπολογισμός μάς δίνει τη δυνατότητα, θα δώσουμε τις αντίστοιχες αποζημιώσεις.

Αυτό που τουλάχιστον μέχρι σήμερα εφαρμόζεται είναι σε μία περίοδο γύρω στα δύο με δυόμισι χρόνια –θέλω να είμαι ειλικρινής- που διαρκεί όλη αυτή η διαδικασία οι δυνατότητες από τον κρατικό προϋπολογισμό να φτάσουν να καλύψουν τις απώλειες. Επαναλαμβάνω, όμως, ένα πράγμα: Επειδή πρόκειται για ζημιές των οποίων ένα κομμάτι θα αποζημιωθεί από τον ΕΛΓΑ και το άλλο, αυτό που θα υπάρχει ως απώλεια, που θα αποδεικνύεται μέσα από τα στοιχεία σύγκρισης με τις προηγούμενες χρονιές, μπορεί να καλυφθεί από τη γνωστή διαδικασία μέσω ΠΣΕΑ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Ανδριανέ, έχετε τον λόγο.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ, κύριε Πρόεδρε.

Κύριε Υπουργέ, δεν με καλύψατε και νομίζω ότι δεν καλύφθηκαν και οι αγρότες που μας ακούν. Βεβαίως οι διαδικασίες απαιτούν δύο με δυόμισι χρόνια για να ολοκληρωθούν, όμως αυτά τα δύο ή δυόμισι χρόνια πώς θα ζήσουν οι αγρότες, πώς θα πληρώσουν το 100% προκαταβολή του φόρου που τους καλεί η πολιτεία να πληρώσουν; Και όλα αυτά έρχονται σε συνέχεια βέβαια προηγούμενων ζημιών, γιατί, όπως γνωρίζετε, τα τελευταία χρόνια υπάρχει πρόβλημα στην ελαιοπαραγωγή, έχουμε μειωμένη ελαιοπαραγωγή και φαίνεται αυτό και από στοιχεία. Αναφέρομαι στην Αργολίδα.

Επομένως όλο αυτόν τον καιρό πώς θα πληρώσουν τις εισφορές στον ΕΦΚΑ; Πώς θα πληρώσουν τον ΕΝΦΙΑ; Πώς θα πληρώσουν τα λιπάσματα; Πώς θα πληρώσουν τους λογαριασμούς της ΔΕΗ; Αυτές οι υποχρεώσεις έχουν συγκεκριμένη ημερομηνία καταβολής. Αυτά τα δύο ή δυόμισι χρόνια αυτοί οι άνθρωποι πώς θα πληρώσουν τις υποχρεώσεις τους στην πολιτεία, πώς θα ζήσουν οι ίδιοι, πώς θα ξανακαλλιεργήσουν, πώς θα έχουν το κουράγιο να βρουν τα χρήματα για τη νέα καλλιεργητική περίοδο;

Οι ζημιές είναι μεγάλες, κύριε Υπουργέ. Προχθές στο Ναύπλιο συζητήσαμε για τις ζημιές από το χαλάζι. Σας θυμίζω, όμως, ότι όταν είχατε έρθει στην Ερμιόνη συζητήσαμε και το θέμα της κακής καρπόδεσης, όταν συζητήσαμε και το θέμα για τον Ανάβαλο. Άρα το θέμα αυτό το είχαμε συζητήσει σε προηγούμενη επίσκεψή σας πριν από έναν μήνα, πριν επισκεφθείτε, δηλαδή, το Ναύπλιο, όταν σας είχαμε θέσει, όπως και ο Αγροτικός Συνεταιρισμός της Ερμιόνης το τεράστιο πρόβλημα που έχει αυτή η περιοχή, αφού το λάδι –όπως και για την περιοχή της Επιδαύρου- είναι το βασικό τους εισόδημα.

Κύριε Υπουργέ, βεβαίως η διαδικασία μέσω ΠΣΕΑ ή μέσω των κρατικών οικονομικών ενισχύσεων που συζητάμε, θέλει αυτόν τον χρόνο τα δύο, δυόμισι χρόνια. Ποια μέτρα, όμως, θα πάρετε για την ανακούφιση ή τη διευκόλυνση των αγροτών; Μπορείτε ως Κυβέρνηση να ζητάτε την προκαταβολή του 100% του φόρου για ένα εισόδημα που δεν υπάρχει αποδεδειγμένα; Θέλω απάντηση γι’ αυτό και νομίζω ότι πρέπει να συνεννοηθείτε με τον Υπουργό Οικονομικών. Πρέπει να βρεθεί λύση. Δεν μπορεί να ζητάμε προκαταβολές ή φόρους για εισοδήματα που δεν υπάρχουν.

Η κατάσταση στον αγροτικό τομέα –το γνωρίζετε πάρα πολύ καλά, κύριε Υπουργέ- είναι πραγματικά πολύ δύσκολη. Είναι στα όριά τους. Δεν μπορούν πλέον να επιβιώσουν, επομένως όταν καταστρέφεται σε διαδοχικές χρονικές περιόδους η καλλιέργεια, δεν έχουν πλέον τις δυνάμεις να μπορούν να ζήσουν και να καλλιεργήσουν.

Γι’ αυτό, λοιπόν, η Κυβέρνηση καλείται να βρει τρόπους, ώστε να υπάρξουν διευκολύνσεις. Κύριε Υπουργέ, να συνεννοηθείτε και με το Υπουργείο Οικονομικών. Πώς θα πληρώσουν τον ΕΦΚΑ ή την ασφάλισή τους όταν δεν έχουν εισόδημα, πώς θα πληρώσουν τα ασφάλιστρα στον ΕΛΓΑ όταν δεν έχουν εισόδημα;

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε πολύ.

Κύριε Υπουργέ, έχετε τον λόγο για τη δευτερολογία σας.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, να τα βάλουμε σε μια σειρά. Οι ζημιές από την ακαρπία του Μαΐου και οι ζημιές από τη χαλαζόπτωση που είδαμε προχθές καλύπτονται από διαφορετική αφετηρία. Άρα, λοιπόν, αυτά που αφορούν τη χαλαζόπτωση εκ των πραγμάτων θα συσχετισθούν με το εισόδημα της χρονιάς, το οποίο θα οριστικοποιηθεί μετά από πέντε με έξι μήνες στο τέλος της χρονιάς. Εκεί θα έρθει ο ΕΛΓΑ και θα δώσει την αντίστοιχη αποζημίωση όπου θα τεκμηριώνει τη ζημιά που έχουν υποστεί από τη χαλαζόπτωση.

Όσο για το κομμάτι που αφορά την απώλεια εισοδήματος εξαιτίας της ακαρπίας, το οποίο θα δούμε εφόσον αφαιρεθεί το κομμάτι που καλύφθηκε από τη χαλαζόπτωση, θα πρέπει να στοιχειοθετήσουμε τον φάκελο και να τον υποβάλουμε στην Ευρωπαϊκή Επιτροπή. Είναι χρονοβόρες διαδικασίες.

Υπάρχει, όμως, και το εξής: Τα τελευταία χρόνια ο διπλός έλεγχος που γινόταν στην Ευρωπαϊκή Επιτροπή έχει σταματήσει και μιλάμε για έναν έλεγχο που μείωσε πάρα πολύ τον χρόνο.

Από εκεί και πέρα, για το ότι θα υπάρξει αδυναμία εισοδήματος των αγροτών, ώστε να καλύψουν τις υποχρεώσεις που αναφέρατε, σας είπα και στο Ναύπλιο -το επαναλαμβάνω και τώρα- ότι πρέπει να μπουν στη διαδικασία –ξεκινώντας από την τοπική αυτοδιοίκηση- κήρυξης σε κατάσταση έκτακτης ανάγκης της περιοχής. Αυτό σημαίνει ότι ο δήμος, σε συνεργασία με την περιφέρεια, πρέπει να τεκμηριώσει την κατάσταση έκτακτης ανάγκης και εφόσον αυτό γίνει αποδεκτό από τη Γενική Γραμματεία Προστασίας, από εκεί και πέρα υπάρχει μια άλλη διαδικασία που φθάνει μέχρι το Υπουργείο Οικονομικών. Το Υπουργείο Οικονομικών θα πει ότι γι’ αυτούς τους λόγους θα πάνε λίγο πιο πίσω οι φορολογικές υποχρεώσεις, η πληρωμή του ΕΝΦΙΑ κ.λπ., ώστε να μπορέσουν να ανταποκριθούν οι Έλληνες αγρότες.

Εγώ, όμως, θέλω να σας ξεκαθαρίσω ένα πράγμα, ότι σε αυτή τη διαδικασία εκτίμησης των ζημιών κάνουμε μεγάλες προσπάθειες, ιδιαίτερα σε μια περίοδο που είναι αλλεπάλληλες οι δύσκολες καιρικές συνθήκες και οι επιπτώσεις, τις οποίες και η ίδια η Ευρωπαϊκή Ένωση δεν αμφισβητεί αυτή την περίοδο, αυτές της κλιματικής αλλαγής στην αγροτική δραστηριότητα.

Είναι ένα τεράστιο ζήτημα. Θα το δούμε κι εμείς μέσα από αναλογιστικές μελέτες, τις οποίες ήδη έχουμε μπει στη διαδικασία να ολοκληρώσουμε. Επαναλαμβάνω, όμως, και πάλι ότι οποιαδήποτε αναλογιστική μελέτη θα καλύπτει έναν επιπλέον ασφαλιστικό κίνδυνο, εκ των πραγμάτων θα συνοδεύεται και από το αντίστοιχο ασφάλιστρο. Αυτά πρέπει να γίνουν ξεκάθαρα, γιατί ο ΕΛΓΑ είναι ένα ταμείο που λειτουργεί καθαρά ανταποδοτικά. Το αν πρέπει να υπάρξει μια κρατική ενίσχυση ή συμβολή κάποιου άλλου τομέα σε αυτό το κομμάτι, είναι άλλης τάξης και άλλης ώρας ζήτημα.

**ΠΡΟΕΔΡΕΥΩΝ (Γεώργιος Βαρεμένος):** Θα συζητηθεί η έκτη με αριθμό 1102/27-6-2017 επίκαιρη ερώτηση δεύτερου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Νικόλαου Ηγουμενίδη προς τον Υπουργό Αγροτικής Ανάπτυξης και Τροφίμων, με θέμα: «Τρέχοντα ζητήματα αγροτικής ανάπτυξης στον Νομό Ηρακλείου («Φόρμα 6» Γεωργική Σχολή Μεσσαράς, διαχείριση υδάτινων πόρων)».

Τον λόγο έχει ο κ. Ηγουμενίδης για δύο λεπτά.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κύριε Πρόεδρε.

Κύριε Υπουργέ, έρχομαι να μιλήσω για ορισμένα ζητήματα ζωτικής σημασίας για την αγροτική ανάπτυξη του Νομού Ηρακλείου. Αναφέρομαι στην περιβόητη «Φόρμα 6».

Μπαίνω αμέσως στα ερωτήματα. Το ένα θέμα είναι ότι χάνουν τα δικαιώματα τουλάχιστον για το 2015 και το 2016 είκοσι οκτώ χιλιάδες αγρότες. Κατ’ αρχάς, δόθηκε μια προκαταβολή, πρώτη δόση, έναντι –ας το χαρακτηρίσουμε όπως θέλετε- των δικαιωμάτων τους για το 2015. Ποια οδηγία εφαρμόστηκε και δόθηκε αυτή η προκαταβολή;

Δεύτερον, στην οριστικοποίηση των δικαιωμάτων άλλαξαν τα δεδομένα και πάρθηκε πίσω η προκαταβολή. Με βάση ποια οδηγία πάρθηκε πίσω;

Τρίτον, υπάρχει μια οδηγία από τον Δεκέμβριο του 2013, η οδηγία 1307. Τι άλλαξε και χάνονται τα δικαιώματα του 2015-2016;

Περαιτέρω, ο τρόπος που προτείνεται από το Υπουργείο –αναφέρομαι στο δελτίου Τύπου του Υπουργείου της 15ης Ιουνίου 2017- αναφέρεται στο μέσο όρο της καλλιέργειας που υπάρχει, ενώ είναι γνωστό ότι η αποζημίωση ήταν διαφορετική ανάλογα με το είδος της καλλιέργειας. Φαντάζομαι ότι η υπηρεσία έχει αυτά τα δεδομένα. Άρα για ποιον λόγο να δοθεί με βάση τον μέσο όρο και όχι με βάση την καλλιέργεια του κάθε καλλιεργητή;

Ένα τελευταίο ερώτημα σχετικά με το θέμα: Το αίτημα ενίσχυσης από το εθνικό απόθεμα για το 2017, όπως αναφέρεται στο δελτίο Τύπου του Υπουργείου, αναιρεί–είναι ερώτηση των αγροτών στους οποίους απευθύνεται- ενδεχόμενες δικαστικές διεκδικήσεις των δικαιωμάτων του 2015-2016;

Έρχομαι στο δεύτερο θέμα πολύ γρήγορα, της Γεωργικής Σχολής Μεσσαράς. Γνωρίζω ότι υπάρχουν προχωρημένες συζητήσεις και επαφές με το Υπουργείο Παιδείας –σε κάποιες από αυτές συμμετείχα κι εγώ- για αναβάθμιση αυτής της σχολής με ολοκληρωμένο πρόγραμμα σε όλες τις βαθμίδες εκπαίδευσης, ΕΠΑΛ, ΕΠΑΣ και μετεξέλιξη σε δημόσιο ΙΕΚ, μαθητεία, με συνέργειες με τις αντίστοιχες παραγωγικές δομές της Κρήτης. Θα ήθελα να ρωτήσω σε ποιο σημείο βρισκόμαστε.

Κλείνω με το θέμα της αξιοποίησης των υδάτινων πόρων. Αναφέρω επιγραμματικά τα έργα από την ανατολή προς τη δύση του Νομού Ηρακλείου: Το φράγμα των Αμιρών στο Βιάννο, το φράγμα του Ληθαίου ποταμού στη Γόρτυνα, η παρέμβαση στον Πλατύ ποταμό και η διευκόλυνση του φράγματος της Φανερωμένης με την επέκταση, επομένως, των περιοχών που αρδεύονται, το φράγμα – λιμενοδεξαμενή - έργο, εν πάση περιπτώσει, στη νότια περιοχή του Δήμου Μινώα Πεδιάδας στην περιοχή της Γαρίπας. Το ερώτημα είναι σε ποιο σημείο βρισκόμαστε σε σχέση με αυτά τα έργα.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κύριος Υπουργός για να απαντήσει εντός τριών λεπτών.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, βάζετε τρία σοβαρά θέματα -το ένα αφορά όλη την Ελλάδα και τα άλλα δύο την Κρήτη- που όπως αντιλαμβάνεστε, για να μπορέσουμε να δώσουμε τεκμηριωμένη και λεπτομερή απάντηση, θα χρειαστούμε πάρα πολύ χρόνο, θα έλεγα διαδικασίες κοινοβουλευτικού ελέγχου σε επίπεδο επερώτησης.

Το πρώτο, λοιπόν, θέμα είναι αυτό που θέσατε για τα χαμένα δικαιώματα, ένα μεγάλο πρόβλημα που ταλαιπώρησε τους Έλληνες τα τελευταία δύο χρόνια. Λύθηκε; Θα σας πω ότι λύθηκε εν μέρει. Όμως, πρέπει να γίνει σαφές ότι αυτά τα δικαιώματα χάθηκαν κατά τη διαδικασία της διαπραγμάτευσης της προηγούμενης κυβέρνησης, της κυβέρνησης Νέας Δημοκρατίας και ΠΑΣΟΚ, την ώρα που ολοκληρώνονταν οι διαδικασίες της νέας ΚΑΠ. Δηλαδή, δεν είχαν αντιληφθεί στα δύο χρόνια που διαπραγματεύονταν ότι από αυτή τη διαδικασία θα υπάρξει το συγκεκριμένο πρόβλημα.

Θα μου πείτε: «Και πότε το αντιληφθήκαμε το πρόβλημα;» Το πρόβλημα το αντιληφθήκαμε, όταν ήρθαμε τον Δεκέμβρη του 2015 να δώσουμε τα προσωρινά δικαιώματα, δηλαδή τις προκαταβολές τις οποίες δώσαμε, αλλά εκ των πραγμάτων προέκυψε μετά το συγκεκριμένο πρόβλημα, όταν θελήσαμε να οριστικοποιήσουμε τις συγκεκριμένες πληρωμές.

Άρα σύμφωνα με τη ρύθμιση που έγινε στη σχετική διαπραγμάτευση, είχαν μείνει εκτός δύο χιλιάδες οκτακόσιοι αγρότες, οι οποίοι κυρίως είχαν σχέση είτε μισθωτή είτε ενοικιαστή γης και δικαιωμάτων που κυρίως ήταν ενδοοικογενειακού χαρακτήρα -δηλαδή οι γονείς τα μεταβίβαζαν στα παιδιά- ενώ η ρύθμιση που αφορούσε τη διαπραγμάτευση της νέας ΚΑΠ απαιτούσε να υπάρξει και μεταβίβαση της κυριότητας. Εκεί, λοιπόν, δημιουργήθηκε το πρόβλημα. Όπως αντιλαμβάνεστε, το αντιληφθήκαμε την ώρα που πήγαμε να εφαρμόσουμε αυτά που, σύμφωνα με τα δικαιώματά τους, έπρεπε να πάρουν.

Αρχίσαμε, λοιπόν, εμείς όλο το διάστημα από τον Δεκέμβρη του 2015 μέχρι τώρα, διότι τώρα θα ολοκληρωθεί η διαδικασία της ενδιάμεσης αναθεώρησης. Είναι ο όρος omnibus, είναι γνωστός στους Έλληνες αγρότες. Αυτή, λοιπόν, η διαδικασία είναι μια διαπραγμάτευση εδώ και ενάμιση χρόνο.

Τώρα, μετά από πάρα πολλές συζητήσεις τόσο στο Συμβούλιο Υπουργών Γεωργίας όσο και στις συναντήσεις που είχα με τον Επίτροπο Γεωργίας στις επισκέψεις του εδώ, αλλά και στις Βρυξέλλες, προσπαθήσαμε να τους πείσουμε ότι υπάρχει μια μεγάλη αδικία και ότι πρέπει να λυθεί το συγκεκριμένο πρόβλημα.

Πραγματικά, θα έλεγα ότι ανταποκρίθηκε ο Επίτροπος Hogan και πάνω στη δική μας επιμονή πρότεινε κάποια λύση. Η λύση, λοιπόν, που πρότεινε και η οποία θα ενσωματωθεί στην ενδιάμεση αναθεώρηση -έκλεισε αυτό το θέμα- ήταν τα χαμένα δικαιώματα να αντιμετωπιστούν μέσα στο ισχύον θεσμικό πλαίσιο, διότι δεν μπορεί να παραβιαστεί το ισχύον θεσμικό πλαίσιο μέχρι την ολοκλήρωση τουλάχιστον αυτής της προγραμματικής περιόδου, να κάνουμε χρήση του άρθρου 30, σύμφωνα με το οποίο δίνεται η χορήγηση των δικαιωμάτων ενίσχυσης σε γεωργούς ως αντιστάθμισμα σε ειδικά μειονεκτήματα, όπως είναι αυτό που έχει προκύψει από το εθνικό απόθεμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Αντιλαμβάνεστε ότι από την προτεινόμενη διαδικασία -το είπα πριν και το ξαναλέω- δεν σημαίνει ότι υπάρχει πλήρης αποκατάσταση. Αυτό που υπάρχει είναι ότι από τους δύο χιλιάδες οκτακόσιους αγρότες, σε δύο χιλιάδες αγρότες από το 2017 και πέρα -γιατί για τα προηγούμενα χρόνια δεν μπορούσαμε να εξασφαλίσουμε αναδρομικότητα με το ισχύον πλαίσιο- θα αποδώσουμε τα ιστορικά τους δικαιώματα, βάζοντας ως μέσο όρο στην οροφή το μέσο περιφερειακό…

**ΠΡΟΕΔΡΕΥΩΝ (Γεώργιος Βαρεμένος):** Τα υπόλοιπα στη δευτερολογία σας, κύριε Υπουργέ.

Κύριε Ηγουμενίδη, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Τελειώνω, κύριε Πρόεδρε. Είναι ένα κομμάτι με άλλες δυο διαφορετικές ερωτήσεις. Απλώς θέλω να πω…

**ΠΡΟΕΔΡΕΥΩΝ (Γεώργιος Βαρεμένος):** Το λέω για να αξιοποιήσετε και τη δευτερολογία σας.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Από εδώ και πέρα ήδη μπαίνουν σε μια κανονικότητα. Δεν μπορούμε αναδρομικά να καλύψουμε την απώλεια που υπήρξε.

**ΠΡΟΕΔΡΕΥΩΝ (Γεώργιος Βαρεμένος):** Κύριε Ηγουμενίδη, έχετε τον λόγο.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κύριε Πρόεδρε.

Στα δύο θέματα, δυστυχώς δεν άκουσα την απάντηση του κυρίου Υπουργού. Ίσως θα ήταν καλύτερα να την είχα ακούσει.

Εν πάση περιπτώσει, ας σταθούμε στο θέμα της «Φόρμας 6». Είναι τρία ερωτήματα. Δέχομαι και με καλύπτει πολιτικά η απάντησή σας ότι, όντως, η ευθύνη βαρύνει τις προηγούμενες κυβερνήσεις.

Από εκεί και πέρα, υπάρχει και ένα πιο συγκεκριμένο ερώτημα. Ακόμα και για τους Υπουργούς εκείνης της κυβέρνησης που διαπραγματεύονταν, υπάρχει κάποια υπηρεσία που δεν το προέβλεψε; Ποια υπηρεσία δεν ενημέρωσε τούς τότε Υπουργούς; Υπάρχουν, δηλαδή, ευθύνες γι’ αυτό το παράλογο που ζούμε, να χάσουν τα δικαιώματά τους οι αγρότες και ποιες είναι αυτές;

Δεύτερον, γνωρίζουμε όλοι -και σωστά είπατε, κύριε Υπουργέ- ότι δεν επιτρέπει ο κανονισμός να αποδοθούν δικαιώματα προηγούμενων ετών. Ωστόσο, υπάρχει μια κατεύθυνση προς τους αγρότες να διεκδικήσουν δικαστικά και αναμένεται να δικαιωθούν από το δικαστήριο. Σε αυτή την περίπτωση, όντας υποχρεωμένοι να εφαρμόσουμε τις αποφάσεις της ελληνικής δικαιοσύνης, θα δώσουμε τα δικαιώματα πληρώνοντας πρόστιμο, κάτι που θέλουμε να το αποφύγουμε και καλά κάνουμε.

Συμφωνώ, δηλαδή, με την πολιτική σας κατεύθυνση να μην πληρώσει η χώρα μας πρόστιμα, όμως δεν θα το αποφύγουμε, αν έχουμε τις δικαστικές αποφάσεις. Μήπως, λοιπόν, αντί να υποβάλουμε αυτούς τους αγρότες σε αυτή την ταλαιπωρία, είναι προτιμότερο να βγάλουμε από τη μέση τις δικαστικές αποφάσεις; Από ό,τι γνωρίζω και άλλες χώρες, όπως η Γερμανία, η Γαλλία, πλήρωσαν τα αντίστοιχα δικαιώματα στους αγρότες τους, πληρώνοντας και το πρόστιμο στην Ευρωπαϊκή Ένωση.

Επιτρέψτε μου κλείνοντας το θέμα να πω ότι, από ό,τι θυμάμαι και στις πρώτες μας συζητήσεις στο Υπουργείο, ο αρχικός αριθμός ήταν εικοσιπέντε χιλιάδες είκοσι οκτώ. Πώς έγιναν δύο χιλιάδες οκτακόσιοι; Δηλαδή, πού χάθηκαν οι υπόλοιποι;

Ως προς τα υπόλοιπα θέματα, από τη στιγμή που δεν άκουσα απαντήσεις, ελπίζω να προχωρήσουν.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, δώστε τώρα την απάντηση που δεν άκουσε ο κ. Ηγουμενίδης.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Γι’ αυτό σας είπα, κύριε συνάδελφε, ότι θέλουμε πολύ χρόνο για να συζητήσουμε. Δεν μπορούμε να μπούμε εμείς σε μια διαδικασία και παρά τον κανονισμό να προχωρήσουμε στις συγκεκριμένες πληρωμές, όταν το ξέρετε όλοι ότι τα πρώτα προβλήματα που βρήκαμε, που μας ταλάνιζαν επί δυόμισι χρόνια και που δεν μπορούμε να λύσουμε, είναι αυτά που αφορούν πρόστιμα και δημοσιονομικές διορθώσεις εξαιτίας της κακής διαχείρισης των ενισχύσεων πάνω από 1,5 δισεκατομμύρια και ταυτόχρονα ανακτήσεις.

Δηλαδή, η Ευρωπαϊκή Επιτροπή μάς υποχρεώνει να πάρουμε πίσω από αγρότες, από συνεταιρισμούς άλλο 1,5 δισεκατομμύριο ευρώ. Αντιλαμβάνεστε ότι όταν βρίσκεσαι σε μία σχετική διαπραγμάτευση, δεν μπορεί να ρισκάρεις κάτι το οποίο θα σου δημιουργήσει εκ των πραγμάτων προβλήματα. Από την ώρα που έχουμε αναδείξει το θέμα, το έχουμε φθάσει σε συζητήσεις σε επίπεδο Συμβουλίου Υπουργών και το έχουμε εντάξει στην ενδιάμεση αναθεώρηση, δεν μπορούμε παρά να πορευτούμε βάσει αυτής της συμφωνίας. Από εκεί και πέρα, είναι δικαίωμα των αγροτών με οποιονδήποτε τρόπο να διεκδικήσουν τα συγκεκριμένα ποσά.

**ΝΙΚΟΛΑΟΣ ΗΓΟΥΜΕΝΙΔΗΣ:** Κύριε Υπουργέ, αν μου επιτρέπετε, επειδή είναι ερώτημα που αφορά τους αγρότες, αυτό που ρώτησα στην αρχή είναι το εξής: Λέει ο αγρότης «Να πάω να καταθέσω για τα δικαιώματα του 2017…», όπως είπατε και όπως είναι η ανακοίνωση του Υπουργείου. «Θα μου αναιρέσουν τη δικαστική διεκδίκηση του 2015-2016, επειδή εμφανίστηκα από το 2017 και μετά;».

**ΠΡΟΕΔΡΕΥΩΝ (Γεώργιος Βαρεμένος):** Εντάξει.

Κύριε Υπουργέ, συνεχίστε. Συντομεύστε, σας παρακαλώ.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Όπως αντιλαμβάνεστε, απαντώ πολιτικά. Νομικά, για το αν υπάρχει μία τέτοια διαδικασία ή όχι, καλό είναι να υποβάλουν το ερώτημα στους δικούς μας νομικούς συμβούλους, στο Νομικό Συμβούλιο του Κράτους, για να μας δώσουν την απάντηση.

Από εκεί και πέρα για μας, όπως αντιλαμβάνεστε, η περιφρούρηση μετά από όλα αυτά που είπατε για σκάνδαλα, κ.λπ., είναι κάτι πολύ σημαντικό. Εδώ είχαμε στη διαχείριση των κοινοτικών ενισχύσεων ένα σωρό προβλήματα και προσπαθούμε να ανταποκριθούμε όσο το δυνατόν καλύτερα.

Όσον αφορά τη Γεωργική Σχολή Μεσσαράς, όντως θέλουμε να αναδείξουμε τη σχολή. Είμαστε και σε μία συνεννόηση με το Υπουργείο Παιδείας μήπως στεγάσουμε και το ΕΠΑΛ Μοιρών. Υπάρχει ένα ζήτημα, διότι δεν ανταποκρίνονται τόσοι πολλοί μαθητές όσοι θέλουμε. Είναι και το αντικείμενο που έχει σχέση με θερμοκήπια. Θα διευρύνουμε τις δυνατότητες αλλά, οπωσδήποτε, είναι μία από τις σχολές που θέλουμε να κρατήσουμε και, κυρίως, να δώσουμε τη δυνατότητα για ουσιαστική προσφορά.

Όσον αφορά τους υδάτινους πόρους, εκείνο που έχω να σας πω είναι το εξής: Εμείς είμαστε σε μία ώρα τώρα μετά την ολοκλήρωση της αιρεσιμότητας που υπήρχε για τα εγγειοβελτιωτικά έργα για την κοστολόγηση του νερού και δεν μπορούσαμε, καθώς υπάρχει δέσμευση ότι αν δεν προχωρήσει αυτή η διαδικασία, τότε δεν μπορούμε να δεχθούμε αιτήματα για εγγειοβελτιωτικά έργα, ούτε να προχωρήσουμε στα συγκεκριμένα έργα. Για να ξεκαθαρίσουμε τα πράγματα, η κοστολόγηση δεν έχει σχέση με το ότι θα έρθουν οι αγρότες αύριο να πληρώσουν νερό. Είναι μία διαδικασία που πρέπει να γίνει. Όταν μετά από τέσσερα-πέντε χρόνια θα ολοκληρωθεί αυτή η διαδικασία, τότε η πολιτική ηγεσία, η κυβέρνηση που θα υπάρχει, αυτή θα αποφασίσει αν θα μπει τέλος ή δεν θα μπει. Όμως, αυτό πρέπει να ολοκληρωθεί.

Έχουμε, λοιπόν, αυτή την ώρα αλλεπάλληλα αιτήματα που έρχονται για ένταξη σε εγγειοβελτιωτικά έργα. Βρισκόμαστε στη διαδικασία να προκηρύξουμε το μέτρο. Δεν είμαστε ακόμα έτοιμοι. Θα εκτιμηθούν όλα. Είναι σίγουρο ότι η Κρήτη είναι μια περιοχή που έχει τεράστια προβλήματα και ανάγκες, ειδικά για θέματα άρδευσης. Θα τα δούμε όλα μαζί.

Υπάρχει, λοιπόν, σχετικό κονδύλιο από πλευράς του Προγράμματος Αγροτικής Ανάπτυξης αλλά και από το Πρόγραμμα Δημοσίων Επενδύσεων του Υπουργείου Υποδομών. Είμαστε σε συνεννόηση, ειδικά όταν αφορά μεγάλα έργα, για να δούμε πώς θα προχωρήσουμε.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε πολύ.

Η όγδοη με αριθμό 1100/27-6-2017 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Υποδομών και Μεταφορών, με θέμα «”Γκρίζα σύννεφα” για την Πατρών-Πύργου. Το έργο μπήκε σε νέες περιπέτειες….», δεν θα συζητηθεί λόγω απουσίας του Υπουργού κ. Χρήστου Σπίρτζη στο εξωτερικό.

Για τον ίδιο λόγο δεν θα συζητηθεί και η δέκατη με αριθμό 1070/20-6-2017 επίκαιρη ερώτηση δεύτερου κύκλου του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσουπρος τον Υπουργό Υποδομών και Μεταφορών,με θέμα: «Να παρθούν άμεσα μέτρα για την άμεση αποζημίωση των σεισμοπαθών και την αποκατάσταση των ζημιών στη Λέσβο».

Για τον ίδιο λόγο, επίσης, δεν θα συζητηθεί η δέκατη πέμπτη με αριθμό 980/7-6-2017 επίκαιρη ερώτηση του Βουλευτή Σερρών της Δημοκρατικής Συμπαράταξης ΠΑΣΟΚ – ΔΗΜΑΡ κ. Μιχαήλ Τζελέπη προς τον Υπουργό Υποδομών και Μεταφορών, με θέμα: «Η δημιουργία τριών νέων σταθμών διοδίων στον οδικό άξονα Προμαχώνας – Σέρρες – Λιμάνι Θεσσαλονίκης είναι καταστροφική για τον Νομό Σερρών».

Θα συζητήσουμε τώρα την πρώτη με αριθμό 1086/26-6-2017 επίκαιρη ερώτηση δεύτερου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Σωκράτη Βαρδάκηπρος την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Να οριστεί άμεσα το νέο Διοικητικό Συμβούλιο του Οργανισμού Μεσολάβησης και Διαιτησίας».

Ορίστε, κύριε Βαρδάκη, έχετε τον λόγο για δύο λεπτά.

**ΣΩΚΡΑΤΗΣ ΒΑΡΔΑΚΗΣ:** Ευχαριστώ, κύριε Πρόεδρε.

Κυρία Υπουργέ, η Κυβέρνηση αυτή έχει θέσει εξαρχής και ξεκάθαρα τη θέση και τον στόχο της στη διαπραγμάτευση για τα εργασιακά, να ανακληθούν βασικά, συλλογικά εργασιακά δικαιώματα, τα οποία ισοπεδώθηκαν την περίοδο των δύο πρώτων μνημονίων και να μην επιτραπεί καμμία περαιτέρω απορρύθμιση στην αγορά εργασίας. Εξ αυτών και ο ΟΜΕΔ.

Γνωρίζουμε την προσπάθεια που κατέβαλαν οι προηγούμενες κυβερνήσεις για την κατάργηση του θεσμού της διαιτησίας, θέτοντας περιορισμούς στο σύνολο των αρμοδιοτήτων που είχε πριν από τους μνημονιακούς νόμους. Ο ΟΜΕΔ αποτελεί τον αρμόδιο φορέα για την ομαλή λειτουργία της αγοράς εργασίας, αποτελεί ένα πεδίο συνεννόησης και εξεύρεσης λύσεων μεταξύ εργαζομένων και εργοδοτών.

Την 30η Απριλίου 2017 έληξε η θητεία του Διοικητικού Συμβουλίου του ΟΜΕΔ, χωρίς να έχει αναλάβει το νέο διοικητικό συμβούλιο. Από τη στιγμή που δεν υπάρχει διοικητικό συμβούλιο, δεν μπορεί να προχωρήσει καμμία διαδικασία, δεν μπορούν να εκδοθούν διοικητικές αποφάσεις, κυρώσεις, διαμεσολάβηση, διαιτησία και γενικά δεν μπορεί να διεκπεραιωθεί κανένα θέμα αν δεν οριστεί το νέο Δ.Σ.. Κατά συνέπεια η εμπλοκή στη λειτουργία του ΟΜΕΔ προκαλεί πολλά προβλήματα, κυρίως στους εργαζόμενους αλλά και στις επιχειρήσεις.

Κυρία Υπουργέ, επειδή το τελευταίο διάστημα δεχόμαστε και ενοχλούμαστε πάρα πολύ από πρωτοβάθμια και δευτεροβάθμια σωματεία, επειδή εμένα, αν θέλετε, προσωπικά μού δημιουργεί απορία συνάδελφοι Βουλευτές της Αντιπολίτευσης, που χρημάτισαν Υπουργοί, Υφυπουργοί τα προηγούμενα χρόνια και που «για ψύλλου πήδημα» κάνουν ερωτήσεις και μάλιστα επίκαιρες, σήμερα να ποιούν την νήσσαν για ένα τέτοιο σοβαρό ζήτημα, επιτρέψτε μου να έχω την αίσθηση ότι υπάρχει κάποια σκοπιμότητα, πιθανόν από τους κοινωνικούς εταίρους.

Εμείς, λοιπόν, για να ξεκαθαρίσουμε το θέμα, θέτουμε σε εσάς το συγκεκριμένο ερώτημα: Για ποιους λόγους δεν έχει οριστεί ακόμα το νέο διοικητικό συμβούλιο, καθώς και σε ποιες ενέργειες έχει προχωρήσει το Υπουργείο Εργασίας, ώστε να συγκροτηθεί το νέο Διοικητικό Συμβούλιο του ΟΜΕΔ;

**ΠΡΟΕΔΡΕΥΩΝ (Γεώργιος Βαρεμένος):** Ήσασταν σαφής.

Η κ. Αχτσιόγλου έχει τον λόγο.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Βαρδάκη, ευχαριστώ για την επίκαιρη ερώτησή σας. Επιτρέψτε μου να θέσω τα δεδομένα, για να καταλάβουμε λίγο το πλαίσιο της συζήτησης.

Σύμφωνα με τον νόμο, η σύνθεση του Διοικητικού Συμβουλίου του ΟΜΕΔ είναι ως εξής: Τέσσερις εκπρόσωποι από τις ενώσεις των εθνικών κοινωνικών εταίρων των εργοδοτών, δηλαδή τη ΓΣΕΒΕΕ, τον ΣΕΒ, την ΕΣΕΕ και το ΣΕΤΕ και τέσσερις εκπρόσωποι από την πλευρά των εργαζομένων, της ΓΣΕΕ δηλαδή, και ένας πρόεδρος με τον αναπληρωτή του.

Σύμφωνα με τον ν.3899/2010, η θητεία των μελών των εκπροσώπων των κοινωνικών εταίρων στον ΟΜΕΔ είναι τριετής με δυνατότητα ανανέωσης μία φορά, δηλαδή τα ίδια πρόσωπα, που ορίζονται ως εκπρόσωποι των εθνικών κοινωνικών εταίρων στο Διοικητικό Συμβούλιο του ΟΜΕΔ, μπορούν να είναι μόνο μέχρι δύο θητείες εκπρόσωποι στον ΟΜΕΔ.

Στις 28 Απριλίου του 2017 έληξε η θητεία των μελών του Διοικητικού Συμβουλίου του ΟΜΕΔ μετά από ανανέωση. Επομένως οι συγκεκριμένοι εκπρόσωποι των εθνικών κοινωνικών εταίρων έχουν διατελέσει το μέγιστο του χρόνου που ο νόμος τούς επιτρέπει να είναι εκπρόσωποι στον ΟΜΕΔ.

Το Υπουργείο Εργασίας, αρκετά πριν λήξει η θητεία των μελών, δηλαδή από τις 17 Μαρτίου, ζήτησε την υπόδειξη των νέων εκπροσώπων τους. Απηύθυνε, δηλαδή, επιστολή στους εθνικούς κοινωνικούς εταίρους και ζήτησε την υπόδειξη των νέων εκπροσώπων τους. Αυτό είναι το έγγραφό μας από τις 17 Μαρτίου, το οποίο θα καταθέσω στα Πρακτικά, δηλαδή η επιστολή του Υπουργείου Εργασίας προς όλους τους εθνικούς κοινωνικούς εταίρους για να υποδείξουν τους εκπροσώπους τους αρκετά νωρίς, αρκετά πριν λήξει η θητεία, προκειμένου να μην υπάρχει πρόβλημα στη λειτουργία του Οργανισμού Μεσολάβησης και Διαιτησίας.

(Στο σημείο αυτό η Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Έφη Αχτσιόγλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δυστυχώς μόνο κάποιοι από τους κοινωνικούς εταίρους, δηλαδή η ΕΣΕΕ και ο ΣΕΤΕ, υπέδειξαν τους εκπροσώπους τους. Δεν υπέδειξαν εκπροσώπους οι υπόλοιποι από τους κοινωνικούς εταίρους, με αποτέλεσμα στις 28 Απριλίου να λήξει η θητεία των μελών και έκτοτε ουσιαστικά να μην υπάρχει Διοικητικό Συμβούλιο στον Οργανισμό Μεσολάβησης και Διαιτησίας.

Με αυτή την εξέλιξη αποστείλαμε εκ νέου επιστολή στις 30 Μαΐου προς όλους τους κοινωνικούς εταίρους, με την οποία τους ξανακαλέσαμε να υποδείξουν άμεσα τους εκπροσώπους τους διότι, όπως σημειώσαμε και στο έγγραφό μας, είναι κομβικής σημασίας η λειτουργία του Οργανισμού Μεσολάβησης και Διαιτησίας, τόσο για τη συμφιλιωτική διαδικασία των εργαζομένων και εργοδοτών όσο και για τη λειτουργία των συλλογικών διαπραγματεύσεων και των συλλογικών συμβάσεων εργασίας.

Να σημειώσω ότι στις 23 Ιουνίου εστάλη έγγραφο από την Οικονομική Υπηρεσία του ΟΜΕΔ προς τους κοινωνικούς εταίρους, με το οποίο τους είπε ο οικονομικός υπεύθυνος του Οργανισμού ότι εάν δεν συγκροτηθεί το διοικητικό συμβούλιο, δεν μπορεί καν ο ΟΜΕΔ να προχωρήσει στην πληρωμή των μισθών του προσωπικού του, δεν μπορεί να πληρώσει τους λογαριασμούς του, δεν μπορεί να έχει στην πραγματικότητα καμμία λειτουργία και ενημέρωσε όλους για τη λήξη της θητείας των Σωμάτων Μεσολαβητών και Διαιτητών την 31η Ιουλίου 2017.

Επομένως η ερώτηση που μου απευθύνετε είναι κρίσιμη. Είναι προφανές ότι, από την πλευρά των κοινωνικών εταίρων, υπάρχει μία σαφής καθυστέρηση στην υπόδειξη εκπροσώπων στο διοικητικό συμβούλιο που παρακωλύει την ουσιώδη λειτουργία αυτού του κομβικού θεσμού για τις εργασιακές σχέσεις.

**ΠΡΟΕΔΡΕΥΩΝ (Γεώργιος Βαρεμένος):** Κύριε Βαρδάκη, έχετε τον λόγο.

**ΣΩΚΡΑΤΗΣ ΒΑΡΔΑΚΗΣ:** Κύριε Πρόεδρε, κυρία Υπουργέ, εγώ ειλικρινά θλίβομαι ακούγοντας την απάντησή σας και θεωρώ ότι πρέπει να πάρουμε κάποιες πρωτοβουλίες. Θλίβομαι, γιατί αυτοί που πρέπει να διασφαλίσουν και να προσπαθήσουν έστω να διασφαλίζουν οτιδήποτε εργασιακά δικαιώματα απέμειναν από τις μνημονιακές πολιτικές, δυστυχώς, κωφεύουν. Και εάν είναι έτσι, κυρία Υπουργέ, εγώ εκτιμώ ότι πρέπει να πάρετε πρωτοβουλία σε συνεργασία με την Κοινοβουλευτική Ομάδα, με το σύνολο της Βουλής και είτε να καταγγείλουμε είτε να προβούμε στις ενέργειες εκείνες που χρειάζονται, για να συγκροτηθεί, εάν όχι χθες, αύριο, το διοικητικό συμβούλιο.

**ΠΡΟΕΔΡΕΥΩΝ (Γεώργιος Βαρεμένος):** Σαφέστατο και περιεκτικό.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Να συμπληρώσω λίγο το εξής. Δεν έχω δώσει στα Πρακτικά και θα ήθελα να τη δώσω, τη δεύτερη επιστολή που έστειλε το Υπουργείο Εργασίας στις 30 Μαΐου του 2017 στους εθνικούς κοινωνικούς εταίρους, για να ορίσουν τα μέλη τους ξανά, υπενθυμίζοντάς τους ξανά ότι είναι κομβικό για να προχωρήσει η λειτουργία του Οργανισμού Μεσολάβησης και Διαιτησίας.

(Στο σημείο αυτό η Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Ευτυχία Αχτσιόγλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οι εθνικοί κοινωνικοί εταίροι έχουν απαντήσει με επιστολή προς το Υπουργείο Εργασίας, Κοινωνικής Ασφάλισης και Κοινωνικής Αλληλεγγύης -κάποιοι από τους εθνικούς κοινωνικούς εταίρους- και τονίζουν ότι θεωρούν ότι το υπάρχον νομοθετικό πλαίσιο που βάζει όριο στη θητεία των μελών του διοικητικού συμβουλίου, δηλαδή στη θητεία των εκπροσώπων τους, αποτελεί παρακώλυση της συνδικαλιστικής ελευθερίας ότι δηλαδή το γεγονός ότι ο νόμος λέει πως τα συγκεκριμένα πρόσωπα, οι εκπρόσωποι των εθνικών κοινωνικών εταίρων, μπορούν να είναι στο Διοικητικό Συμβούλιο του ΟΜΕΔ για μέγιστο έξι χρόνια, συνιστά παραβίαση της συνδικαλιστικής ελευθερίας και ζητούν να αλλάξει ο νόμος.

Από την πλευρά μας, αφ’ ενός να διευκρινίσω ότι δεν θεωρούμε ότι υπάρχει παραβίαση της συνδικαλιστικής ελευθερίας, επειδή ένας νόμος ορίζει ένα μέγιστο όριο θητείας σε έναν οργανισμό τέτοιας σημασίας, όπως είναι ο Οργανισμός Μεσολάβησης και Διαιτησίας, οιονεί δικαιοδοτικά χαρακτηριστικά. Δηλαδή, δεν μπορούμε να δούμε πώς αυτό συνιστά προσβολή της συνδικαλιστικής ελευθερίας. Παρ’ όλα αυτά, το κομβικό για εμάς είναι να λειτουργήσει ο οργανισμός. Αυτό το έχουμε τονίσει πολλές φορές και στα έγγραφά μας και στην επικοινωνία μας με τους εθνικούς κοινωνικούς εταίρους.

Προφανώς είμαστε ανοικτοί στον διάλογο, για να δούμε αλλαγές ή να συζητήσουμε τα θέματά τους, όμως, πρωτίστως πρέπει να λειτουργήσει ο ΟΜΕΔ. Και εδώ πρέπει να διευκρινίσω ότι το ότι είμαστε ανοικτοί στον διάλογο δεν σημαίνει ότι αποδεχόμαστε αιώνια διοικητικά συμβούλια ή ότι αποδεχόμαστε εκβιαστικού τύπου πρακτικές, προκειμένου να αλλάξουν τα πράγματα, παρακωλύοντας τη λειτουργία ενός τέτοιου οργανισμού.

Έχω κανονίσει συνάντηση με τους εθνικούς κοινωνικούς εταίρους τη Δευτέρα το πρωί. Μεταξύ των κυρίων θεμάτων που θα συζητηθούν είναι και αυτό το ζήτημα του Οργανισμού Μεσολάβησης και Διαιτησίας.

**ΠΡΟΕΔΡΕΥΩΝ (Γεώργιος Βαρεμένος):** Προχωρούμε τώρα στη συζήτηση της δωδέκατης με αριθμό 1072/20-6-2017 επίκαιρης ερώτησης δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με απολύσεις έξι εργατών και εξώδικων απειλών της εταιρείας «ΒΙΟΚΑΛΛΙΕΡΓΗΤΕΣ ΣΗΤΕΙΑΣ Α.Ε.» προς τους εργαζομένους.

Ορίστε, κύριε Συντυχάκη, έχετε τον λόγο για δύο λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Δεν είναι μόνο έξι απολύσεις, είναι είκοσι δύο οι απολύσεις από την επιχείρηση «ΒΙΟΚΑΛΛΙΕΡΓΗΤΕΣ ΣΗΤΕΙΑΣ Α.Ε.». Σωστά το αναγγείλατε, βέβαια, αλλά στην πορεία προέκυψαν είκοσι δύο απολύσεις. Πρόκειται για μία εταιρεία τυποποίησης και εμπορίας με εξαγωγές σε άλλες χώρες και κυρίως στη Γερμανία.

Ποιος είναι ο βασικός μέτοχος αυτής της εταιρείας «ΒΙΟΚΑΛΛΙΕΡΓΗΤΕΣ ΣΗΤΕΙΑΣ Α.Ε.»; Είναι η Μητρόπολη Ιεραπύτνης και Σητείας έχοντας το 44% των μετοχών και η πρώην διοίκηση το 33%.

Και λέω «πρώην διοίκηση», διότι μετά την ανάδειξη της νέας και εν μέσω συγκρούσεων μεγαλομετόχων και διοικούντων, πρώην και νυν, η νέα αυτή διοίκηση απέλυσε αυτούς τους έξι εργαζόμενους στις 31 Μαΐου τρεις με σύμβαση ορισμένου χρόνου και άλλους τρεις μόνιμους. Ποιους, δηλαδή; Εκείνους που πρωτοστάτησαν και ίδρυσαν το επιχειρησιακό σωματείο και την επόμενη, 1η Ιουνίου, στέλνει εξώδικα στο σύνολο των εργαζομένων και τους λέει: «Ή συμμορφώνεστε ή το καπελάκι σας και στο σπίτι σας».

Συνολικά αυτοί οι κύριοι απέλυσαν είκοσι δύο εργαζόμενους και ισχυρίζονται στο πρακτικό της τριμερούς ότι δεν υπήρξε καμμία απόλυση. Το νέο διοικητικό συμβούλιο της εταιρείας επικαλέστηκε οικονομικά προβλήματα της επιχείρησης, φαινόμενα κακοδιοίκησης και κακοδιαχείρισης από την προηγούμενη, προκειμένου να δικαιολογήσει τις απολύσεις. Η εταιρεία όπως άλλωστε διαπιστώθηκε και στην τριμερή που έγινε στο Υπουργείο, είναι μια κερδοφόρα επιχείρηση με σημαντικό κύκλο εργασιών. Ο τζίρος αυτής της εταιρείας φτάνει και στα 80 εκατομμύρια ευρώ και μάλιστα με καθαρά κέρδη 17 εκατομμύρια ευρώ -τα λένε οι ίδιοι- σε μια διευρυμένη αγορά ιδίως της Γερμανίας. Αποδεικνύεται ότι δεν πάσχει οικονομικά η επιχείρηση, από το γεγονός ότι με το που απέλυσε τους είκοσι δύο εργαζόμενους προσέλαβε άλλους, πρώην απολυμένους, από την Ένωση Αγροτικών Συνεταιρισμών Σητείας. Μάλιστα προσέλαβε και άλλους επιπλέον είκοσι δύο ως εποχικούς, λόγω εποχής βέβαια, επειδή αυξάνεται ο κύκλος των εργασιών. Δηλαδή στην πραγματικότητα θα μπορούσαν να δουλέψουν στην επιχείρηση και οι πρώην και οι νυν εργαζόμενοι, διότι υπάρχει δουλειά.

Ποιος είναι, όμως, ο πραγματικός λόγος των απολύσεων; Για να πάρουν πίσω ό,τι είχαν κατακτήσει οι εργαζόμενοι, για να μη στηθεί το σωματείο, το συνδικαλιστικό τους όργανο, γιατί είχαν ικανοποιητικές συμβάσεις εργασίας με μισθούς πολύ πιο πάνω από τον βασικό. Αυτά είναι που απεχθάνεται η εργοδοσία και ήθελε διά πυρός και σιδήρου να τα πάρει πίσω.

**ΠΡΟΕΔΡΕΥΩΝ (Γεώργιος Βαρεμένος):** Τα υπόλοιπα στη δευτερολογία σας, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Σας ρωτάμε: Μετά από όλη αυτή την εξέλιξη και την πολυήμερη διαδικασία και συζήτηση με το Υπουργείο θα ανακληθούν οι παράνομες απολύσεις των είκοσι δύο εργαζομένων; Θα εφαρμοστεί ο ν.1264, που προβλέπει την προστασία των πρώτων είκοσι ενός ιδρυτικών μελών του πρώτου υπό σύσταση επιχειρησιακού σωματείου; Θα σταματήσουν οι απειλές και η τρομοκρατία της εργοδοσίας; Θα επιστρέψουν στο σύνολό τους οι εργαζόμενοι στη δουλειά, χωρίς να υπάρξει καμμία δυσμενής μεταβολή στις συμβάσεις και στους μισθούς; Και να σταματήσει φυσικά και κάθε είδους παρέμβαση στο συνδικαλιστικό δικαίωμα για την ίδρυση του επιχειρησιακού σωματείου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Είναι σαφή τα ερωτήματα.

Κυρία Υπουργέ, έχετε τον λόγο.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Κύριε Βουλευτά, για το θέμα των εργαζομένων της εταιρείας αυτής, της «ΒΙΟΚΑΛΛΙΕΡΓΗΤΕΣ ΣΗΤΕΙΑΣ Α.Ε.», έχουν πραγματοποιηθεί δύο τριμερείς συναντήσεις στο Υπουργείο Εργασίας η μία στις 14 Ιουνίου και η δεύτερη στις 20 Ιουνίου.

Να ξεκαθαρίσω από την αρχή τη θέση του Υπουργείου. Το Υπουργείο λαμβάνοντας υπ’ όψιν τις θέσεις, όπως εκφράστηκαν και από την εργοδοτική πλευρά αλλά και από την πλευρά των εργαζομένων, θεωρεί ότι πρόκειται για παράνομες απολύσεις. Ότι, δηλαδή, εδώ πέρα υπάρχει υπό τον μανδύα της οικειοθελούς αποχώρησης καταγγελία κρυπτόμενη, καταγγελία των συμβάσεων εργασίας των δεκαπέντε εργαζομένων οι οποίοι άσκησαν συνδικαλιστική δράση αλληλεγγύης προς τους έξι άλλους εργαζόμενους που είχαν απολυθεί.

Επομένως οπωσδήποτε για τους δεκαπέντε εργαζόμενους έχουμε προφανή περίπτωση καταγγελίας, η οποία είναι παράνομη για τρεις τουλάχιστον λόγους. Ο πρώτος λόγος είναι ότι δεν υπάρχουν προφανώς ουσιώδεις οικονομικοί λόγοι που να δικαιολογούν απολύσεις τέτοιου αριθμού εργαζομένων. Ο δεύτερος λόγος είναι ότι πρόκειται για τιμωρητικές απολύσεις λόγω συνδικαλιστικής δράσης. Επομένως προφανής λόγος παρανομίας. Ο τρίτος λόγος είναι ότι για τους δεκαπέντε δεν έχει καταβληθεί η αποζημίωση απόλυσης υπό την επίκληση της δήθεν οικειοθελούς αποχώρησης των εργαζομένων.

Το Υπουργείο έχει ενεργοποιήσει όλους τους ελεγκτικούς μηχανισμούς, για να τεκμηριώσει αυτό που μόλις σας είπα, αυτή την θέση την οποία έχει ήδη σχηματίσει και για να επιβάλει τις σχετικές κυρώσεις. Θα εξαντλήσουμε κάθε δυνατότητα που μας παρέχει το ισχύον νομοθετικό πλαίσιο, για να προστατευθούν τα δικαιώματα των εργαζομένων, ιδίως σε μια περίπτωση όπως η συγκεκριμένη, όπου έχουμε μια συμπεριφορά τιμωρητική στον συνδικαλισμό και στη συλλογική οργάνωση. Κάθε πρακτική η οποία παρεμποδίζει τη συνδικαλιστική δράση των εργαζομένων, μάς βρίσκει απέναντι. Θα την καταπολεμήσουμε με όλα τα μέσα και όλα τα εργαλεία που διαθέτουμε.

Θα μου επιτρέψετε να πω δυο λόγια για το τι έχει κάνει το Σώμα Επιθεώρησης Εργασίας στη συγκεκριμένη υπόθεση. Το Σώμα Επιθεώρησης Εργασίας μετά το αίτημα που υπέβαλαν οι αρχικά έξι απολυμένοι εργαζόμενοι, διενήργησε εργατική διαφορά. Οι δύο από τους έξι εργαζόμενους ήταν και μέλη του πενταμελούς διοικητικού συμβουλίου του επιχειρησιακού σωματείου.

Τη στιγμή που είχε γίνει το αίτημα για τη διενέργεια εργατικής διαφοράς και οι υπόλοιποι δεκαπέντε εργαζόμενοι είχαν αναλάβει συνδικαλιστική δράση, -ήταν σε στάση εργασίας για τις έξι απολύσεις των συναδέλφων τους- η επιχείρηση στέλνει έγγραφο στους δεκαπέντε εργαζόμενους που τους λέει: «Σε περίπτωση που δεν προσέλθετε και εξακολουθήσετε σήμερα να απέχετε από την εργασία σας, αυτό σημαίνει για εμάς, ρητή δήλωση της βούλησής σας να μην εργάζεστε και σημαίνει ρητή δήλωση οικειοθελούς αποχώρησης».

Έκανε επιτόπιο έλεγχο το Σώμα Επιθεώρησης Εργασίας, τη στιγμή που έγινε αυτή η καταγγελία από τους εργαζόμενους και, πράγματι, είδε ότι στους δεκαπέντε εργαζόμενους οι οποίοι είχαν επιστρέψει στην εργασία τους, την ίδια ημέρα που έλαβαν το έγγραφο αυτό, προφανώς φοβούμενοι για το τέλος της εργασιακής τους σχέσης, η επιχείρηση δεν επέτρεψε την είσοδο τους στις εγκαταστάσεις. Αντιθέτως υπήρχε έξω από την επιχείρηση δικαστικός επιμελητής, ο οποίος τους επέδιδε έγγραφα τα οποία έλεγαν ότι, εφόσον δεν προσήλθατε αμέσως στην εργασία σας, θεωρείται ότι έχετε προβεί σε οικειοθελή αποχώρηση και ανάρτησε στην «ΕΡΓΑΝΗ» έντυπα δήθεν οικειοθελών αποχωρήσεων των εργαζομένων.

Τα υπόλοιπα θα τα πω στη δευτερολογία μου.

**ΠΡΟΕΔΡΕΥΩΝ (Γεώργιος Βαρεμένος):** Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Αυτά που είπατε, κυρία Υπουργέ, τα γνωρίζω, γιατί ήμουν παρών. Εκείνη τη μέρα που υπήρχαν οι αστυνομίες, οι σεκιουριτάδες, οι εργαζόμενοι απ’ έξω που δεν μπορούσαν να μπουν στη δουλειά, ήμουν εκεί. Μάλιστα συνομίλησα και με τους εργαζόμενους και με την εργοδοσία.

Η εργοδοσία τι κάνει; Αυτό που κάνει είναι, ως μέσο που χρησιμοποιεί, να διασπάσει τους εργαζόμενους. Μάλιστα χρησιμοποίησε ως πολιορκητικό κλοιό τους απολυόμενους, τους πρώην εργαζόμενους της εταιρείας «ΒΙΟΚΑΛΛΙΕΡΓΗΤΕΣ ΣΗΤΕΙΑΣ». Διότι εκείνη την ημέρα που εσείς λέτε, που ήταν οι εργαζόμενοι έξω από την πύλη και τους ανακοίνωσαν με τα εξώδικα «ή συμμορφώνεστε με την επιχείρηση ή φεύγετε», εκείνη την ημέρα έφεραν τους συγκεκριμένους εργαζόμενους και τους έβαλαν –προσέξτε- να δουλέψουν ποια μέρα; Την ημέρα του Αγίου Πνεύματος, ενώ προϋπήρξε συμφωνία με τους απολυμένους και την εργοδοσία ότι εκείνη την ημέρα δεν θα δούλευαν, ότι θα ήταν κλειστή η επιχείρηση. Παρ’ όλα αυτά οι εργαζόμενοι από πληροφορίες πήγαν έξω από την πύλη και είδαν να περνούν οι άλλοι εργαζόμενοι, οι απολυμένοι δηλαδή από την πρώην Ένωση Σητείας, και να μπαίνουν για δουλειά. Έτσι έχουν τα πράγματα κι ας λέει ό,τι θέλει η εργοδοσία.

Μάλιστα έμαθα ότι στη τριμερή συνάντηση που έγινε, ήταν και πάρα πολύ αποθρασυμένοι και μάλιστα εγκαλούσε και εσάς, το Υπουργείο δηλαδή, ότι δεν ξέρει πάρα πολύ καλά τα πράγματα κι ότι αυτοί έχουν δουλέψει τη νομοθεσία και τα ξέρουν καλύτερα από εσάς. Αυτό, όμως, τι αποδεικνύει; Αποδεικνύει και τις ευθύνες τις δικές σας ως Κυβέρνηση. Διότι η εργοδοσία ευνοούμενη από όλο το αντεργατικό οπλοστάσιο που νομοθετήσατε διαδοχικά εσείς και οι προηγούμενες κυβερνήσεις, έρχεται και τρίβει τα χέρια της και αποθρασυμένη τσακίζει τα εργασιακά δικαιώματα, καταπατά συνδικαλιστικά δικαιώματα, συνδικαλιστικές ελευθερίες. Ε και που υπάρχει ο ν.1264 τρέχει τίποτα; Δεν τρέχει τίποτα.

Δεν φτάνει το θράσος τους. Έχουν βγει και από πάνω. Διαβάζω την τριμερή και λέει ότι δεν υπάρχουν απολύσεις, άρα δεν δικαιούνται και αποζημίωση. Όμως, εμείς, λέει, θα τους δώσουμε κάποια ψίχουλα, έτσι ως ένδειξη αναγνώρισης των υπηρεσιών τους. Καλά δεν ντρέπονται;

Εσείς τι θέση παίρνετε, όμως, γύρω από αυτά τα ζητήματα; Τι θέση παίρνετε; Διότι δεν φτάνουν οι θεωρήσεις του Υπουργείου ότι η διαδικασία που ακολουθήθηκε από την εταιρεία είναι παράνομη και καταχρηστική, όπως αναφέρει το πρακτικό της τριμερούς. Το κακό θα ήταν για μια τόσο εξόφθαλμη εντατική μεθόδευση της εργοδοσίας, να λέγατε ότι δεν είναι παράνομη και καταχρηστική.

Είναι κούφιες οι δεσμεύσεις του Υπουργείου για ενεργοποίηση όλων των ελεγκτικών μηχανισμών για την επιβολή των διοικητικών κυρώσεων στην εταιρεία. Ποιους μηχανισμούς; Για ποιους μηχανισμούς μιλάτε; Αυτούς που είναι σε ανοιχτή γραμμή με τους επιχειρηματίες, ενημερώνοντάς τους κάθε τόσο, για το νομικό πλαίσιο που υπάρχει για την εφαρμογή του; Αυτούς που συμβουλεύουν επιχειρηματίες, πώς θα υπερασπίσουν τα συμφέροντά τους, προκειμένου να μειώσουν νόμιμα το κόστος εργασίας; Μα είναι πρόταση.

Πήγε η Επιθεώρηση Εργασίας. Την έγραψαν στα παλιά τους τα παπούτσια. Και τι έγινε που πήγε η Επιθεώρηση Εργασίας; Είναι πρόκληση, κατά συνέπεια, να καλείτε τους εργαζόμενους να κάνουν προσφυγή για την παρέμβαση στο Ανώτατο Συμβούλιο Εργασίας, γνωρίζοντας ότι υπάρχει πολύ χειρότερη εξέλιξη με την προσφυγή στο Ανώτατο Συμβούλιο Εργασίας κι αυτό γιατί;

**ΠΡΟΕΔΡΕΥΩΝ (Γεώργιος Βαρεμένος):** Ωραία. Εντάξει, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Επιτρέψτε μου. Στα δέκα δευτερόλεπτα με διακόπτετε. Γιατί;

**ΠΡΟΕΔΡΕΥΩΝ (Γεώργιος Βαρεμένος):** Σας επέτρεψα.

**ΕΜΜΑΝΟΥΗΛ ΣΥΝΤΥΧΑΚΗΣ:** Από τη μνημονιακή σας δέσμευση προς τους εταίρους και στον Σύνδεσμο Ελλήνων Βιομηχάνων ήταν και η κατάργηση του υπουργικού βέτο στις απολύσεις, δίνοντας την αρμοδιότητα και την έγκριση ή μη των ομαδικών απολύσεων πάνω από τα καθορισμένα όρια να την έχει εξολοκλήρου το αναβαθμισμένο Συμβούλιο Εργασίας. Δηλαδή τους καλείτε να προσφύγουν σε ένα Ανώτατο Συμβούλιο Εργασίας που, με βάση τους δικούς σας νόμους και τις μνημονιακές δεσμεύσεις, επί της ουσίας οι άνθρωποι δεν μπορούν να βρουν το δίκιο τους.

**ΠΡΟΕΔΡΕΥΩΝ (Γεώργιος Βαρεμένος):** Κυρία Υπουργέ, έχετε τον λόγο.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Να πω τα εξής: Υπάρχουν δυο διαδικασίες που ακολουθούνται και δυο δυνατότητες από το Υπουργείο Εργασίας.

Η πρώτη, είναι η δουλειά που κάνει το Υπουργείο Εργασίας με τις τριμερείς συμφιλιωτικές και οι παρεμβάσεις που έχουμε εκεί και εγώ και ο Γενικός Γραμματέας του Υπουργείου Εργασίας.

Η δεύτερη διαδικασία, είναι τι κάνει το Σώμα Επιθεώρησης Εργασίας με τους επιτόπιους ελέγχους που διενεργεί, τις εργατικές διαφορές που διεξάγει και τις κυρώσεις, τις ποινές και τα πρόστιμα που επιβάλλει στην περίπτωση διαπίστωσης παραβάσεων της εργατικής νομοθεσίας.

Για το τι κάνει το Σώμα Επιθεώρησης Εργασίας, θα μου επιτρέψετε να διαφωνήσω μαζί σας. Νομίζω ότι θα πρέπει να κρίνετε κι εσείς με βάση τις παρεμβάσεις του ιδίως το τελευταίο χρονικό διάστημα, τις κυρώσεις που επιβάλλει, τη βελτίωση που βλέπουν οι εργαζόμενοι χάρη στην παρέμβαση του Σώματος Επιθεώρησης Εργασίας.

Πράγματι οι δυνατότητές του είναι ακόμα περιορισμένες. Το πλαίσιο που παραλάβαμε, δεν είναι ένα πλαίσιο απλώς απορρύθμισης των εργασιακών σχέσεων της περιόδου 2010-2014, αλλά ήταν και ένα πλαίσιο ουσιαστικής υποβάθμισης του Σώματος Επιθεώρησης Εργασίας και αποστέρησης βασικών εργαλείων τόσο σε ανθρώπινο δυναμικό όσο και στις νομικές του δυνατότητες. Παρ’ όλα αυτά αναβαθμίζεται το Σώμα Επιθεώρησης Εργασίας κι αυτό νομίζω, πως έχει αρχίσει να δείχνει τα αποτελέσματά του.

Η πολιτική μας βούληση να συγκρουστούμε με τους μεγάλους εργοδοτικούς ομίλους, έχει φανεί ήδη και στην περίπτωση των τραπεζών και της επιβολής πολύ υψηλών προστίμων σε τράπεζες. Μέχρι σήμερα δεν θυμάμαι κάποια πολιτική ηγεσία που προηγήθηκε, να το είχε πράξει. Προφανώς δεν ήταν τότε ότι ήταν καλοί οι εργοδότες και αποφάσισαν μετά το 2015 να γίνουν κακοί. Προφανώς υπήρχε μια διαφορετική πολιτική βούληση τότε και υπάρχει μια διαφορετική πολιτική βούληση σήμερα.

Στις 30/6 θα γίνει η εργατική διαφορά από το Τμήμα Εργασιακών Σχέσεων Λασιθίου. Στο μεταξύ, όμως, έχει γίνει η τριμερής συνάντηση με το Υπουργείο Εργασίας. Ο εκπρόσωπος της εταιρείας, όπως κι εσείς αναφέρατε, δικαιολόγησε τις ενέργειες της εταιρείας, λέγοντας ότι θεωρεί ότι οι ενέργειές της είναι ορθές. Θεωρεί ότι υπάρχει περίπτωση οικειοθελούς αποχώρησης των εργαζομένων και ότι δεν υπήρξε νόμιμη στάση εργασίας, νόμιμη συνδικαλιστική δράση. Οι εργαζόμενοι κατήγγειλαν την εκδικητική συμπεριφορά της εργοδότριας εταιρείας και την ψευδή αποτύπωση οικειοθελών αποχωρήσεων.

Όπως σας είπα κι εγώ από την αρχή, η θέση του Υπουργείου Εργασίας -την διατυπώνω κι εδώ και δεν νομίζω ότι θα μπορούσα να ήμουν πιο σαφής- είναι ότι έχουμε μια στάση καταφανώς παράνομη. Έχουμε μια περίπτωση προφανών απολύσεων και όχι οικειοθελών αποχωρήσεων. Θα εξαντλήσουμε τα μέσα που διαθέτουμε, για τις κυρώσεις που μπορούν να επιβληθούν στην επιχείρηση αυτή, που ακολουθεί μια προδήλως παράνομη συμπεριφορά. Είναι συγκεκριμένα τα μέσα που διαθέτουμε και το γνωρίζετε

**ΠΡΟΕΔΡΕΥΩΝ (Γεώργιος Βαρεμένος):** Το αναφέρατε και στην πρωτολογία σας.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Προφανώς θεωρούνται ανίσχυρες οι δηλώσεις περί οικειοθελούς αποχώρησης και θα αξιοποιήσουμε όλες τις δυνατότητες που έχουμε στο υφιστάμενο πλαίσιο.

**ΠΡΟΕΔΡΕΥΩΝ (Γεώργιος Βαρεμένος):** Η δέκατη έκτη με αριθμό 922/1-6-2017 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Εξωτερικών,με θέμα: «Η Παγκόσμια Τράπεζα «χαρίζει» το Αιγαίο στην Τουρκία», δεν θα συζητηθεί λόγω απουσίας του κ. Αμμανατίδη στο εξωτερικό.

Η δεύτερη με αριθμό 1103/27-6-2017 επίκαιρη ερώτηση πρώτου κύκλου του Βουλευτή Ιωαννίνων της Νέας Δημοκρατίας κ. Κωνσταντίνου Τασούλαπρος τον Υπουργό Εσωτερικών**,** με θέμα: «Ελλιπής φύλαξη στα χωριά του Δήμου Πωγωνίου Ιωαννίνων», δεν θα συζητηθεί λόγω κωλύματος του αρμοδίου Υπουργού.

Επίσης δεν θα συζητηθεί η τρίτη με αριθμό 1079/21-6-2017 επίκαιρη ερώτηση πρώτου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ – ΔΗΜΑΡ κ. Παρασκευής Χριστοφιλοπούλου προς τον Υπουργό Εσωτερικών,σχετικά με την προστασία και την ασφάλεια των κατοίκων των Αχαρνών, λόγω κωλύματος του αρμόδιου Υπουργού.

Για τον ίδιο λόγο δεν θα συζητηθεί η τέταρτη με αριθμό 1080/21-6-2017 επίκαιρη ερώτηση πρώτου κύκλου του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγούπρος τον Υπουργό Εσωτερικών,με θέμα: «Ανεξέλεγκτη εγκληματικότητα των Ρομά μετέτρεψε σε άντρο παρανομίας το Μενίδι».

Επίσης για τον ίδιο λόγο δεν θα συζητηθεί η έκτη με αριθμό 1087/26-6-2017 επίκαιρη ερώτηση πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένουπρος τον Υπουργό Εσωτερικών, σχετικά με την ανεξέλεγκτη δράση των κουκουλοφόρων αναρχικών.

Το ίδιο ισχύει και για την τέταρτη με αριθμό 1082/21-6-2017 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλιαπρος τον Υπουργό Εσωτερικών, με θέμα: «Συνεχιζόμενες τρομοκρατικές επιθέσεις κατά διμοιριών των ΜΑΤ από παρακρατικά στοιχεία».

Τώρα θα συζητηθεί η δέκατη τρίτη με αριθμό 1071/20-6-2017 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτηπρος την Υπουργό Εργασίας,Κοινωνικής Ασφάλισης και Κοινωνικής Αλληλεγγύης, με θέμα: «Διασφάλιση της καταβολής των οφειλόμενων αποδοχών, κατοχύρωση όλων των ασφαλιστικών δικαιωμάτων και συνέχιση της απασχόλησης των εργαζομένων του ξενοδοχείου «ATHENS LEDRA» από τον νέο επιχειρηματικό όμιλο που το απέκτησε».

Ορίστε, κύριε Κατσώτη, έχετε τον λόγο για δύο λεπτά.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κυρία Υπουργέ, να γνωρίζετε ότι σήμερα θα παρακολουθήσουν τη συζήτησή μας και εκπρόσωποι των διακοσίων τριάντα εργαζομένων από το «LEDRA MARRIOTT» και περιμένουν από σας την απάντηση στα ερωτήματα που έχουμε θέσει.

Είναι γνωστή η απόφαση της ιδιοκτησίας του «ATHENS LEDRA» πριν από έναν χρόνο να κλείσει το ξενοδοχείο με 75% πληρότητα και να πετάξει στον δρόμο τους διακόσιους τριάντα εργαζόμενους και τις οικογένειές τους. Αυτό προκάλεσε τη μαχητική στάση των εργαζομένων. Εδώ και ενάμιση χρόνο έδωσαν σκληρό αγώνα, εκφράστηκε η αλληλεγγύη των υπόλοιπων εργαζομένων, άντεξαν, έτσι ώστε να είναι σήμερα εδώ διεκδικώντας την καταβολή των οφειλόμενων και κυρίως το δικαίωμα στη δουλειά.

Διεκδικούν, όμως, και όλα τα ασφαλιστικά δικαιώματα, κυρία Υπουργέ, που δεν διασφαλίζονται μέσα και από τη δική σας απόφαση, ιδιαίτερα στο θέμα της επίσχεσης εργασίας, να δικαιολογείτε πέντε μήνες μόνο και όχι το σύνολο, όπως λέει και ο Συνήγορος του Πολίτη, που σας έχω δώσει όλη τη σχετική απόφαση. Εσείς, όμως, έχετε αποφασίσει πέντε μήνες, έτσι ώστε να υπηρετήσετε και τις ανάγκες της εργοδοσίας, η οποία δεν θέλει να έχει μεγάλο κόστος.

Από τη διαδικασία του πλειστηριασμού, που ως γνωστόν έγινε και προσέφυγαν οι πιστωτές, προέκυψε άλλος επιχειρηματικός όμιλος μέσα από τον πέμπτο κατά σειρά πλειστηριασμό. Οι εργαζόμενοι συνεχίζουν και έχουν τα ίδια αιτήματα και σήμερα από τον νέο επιχειρηματικό όμιλο που προέκυψε και, βέβαια, ζητάνε από τους νέους ιδιοκτήτες –«HINES» λέγεται η εταιρεία, δεν ξέρουμε ποιος θα είναι πίσω από αυτόν για να μπορέσει να λειτουργήσει το ξενοδοχείο- να αποδοθούν όσα οφείλονται στους εργαζόμενους, να καταβληθούν όλα τα ασφαλιστικά δικαιώματα, δηλαδή οι εισφορές όλων αυτών των μηνών και να συνεχίσει η απασχόληση όλων των εργαζομένων στο ξενοδοχείο και υπό τη νέα ιδιοκτησία, όποτε και αν λειτουργήσει το ξενοδοχείο.

Νομίζω ότι αυτά τα αιτήματα είναι απόλυτη ευθύνη της Κυβέρνησης να υλοποιηθούν και περιμένουμε, κυρία Υπουργέ, από σας τις απαντήσεις πάνω σε αυτά.

**ΠΡΟΕΔΡΕΥΩΝ (Γεώργιος Βαρεμένος):** Κυρία Υπουργέ, έχετε τον λόγο.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κατσώτη, το Υπουργείο Εργασίας έχει βρεθεί δίπλα στους εργαζόμενους του «ATHENS LEDRA», νομίζω, εμπράκτως με συγκεκριμένες κινήσεις και παρεμβάσεις. Έχω συναντήσει τους εργαζόμενους κι εγώ, τους έχει συναντήσει και ο Γενικός Γραμματέας του Υπουργείου αρκετές φορές και έχει αναλάβει συγκεκριμένες ενέργειες υπό την προ ισχύσασα μορφή, τουλάχιστον, της εργοδότριας εταιρείας για να εφαρμοστεί η εργατική νομοθεσία, αλλά και συγκεκριμένες ενέργειες για να ενισχυθούν οι εργαζόμενοι οικονομικά, οι οποίοι όντως βρίσκονται σε δυσμενή οικονομική κατάσταση επί πολλούς μήνες.

Οι ενέργειες που έκανε το Υπουργείο είναι αυτές που έχει το περιθώριο να κάνει και αφορούν τον έλεγχο των καταγγελιών για παραβάσεις της εργατικής νομοθεσίας, την επιβολή διοικητικών κυρώσεων, αλλά και την διαβίβαση στον Εισαγγελέα Πλημμελειοδικών μηνυτήριων δηλώσεων των εργαζομένων μελών του σωματείου του ξενοδοχείου για τη μη καταβολή των δεδουλευμένων αποδοχών. Είναι μια δυνατότητα που έχει το Σώμα Επιθεώρησης Εργασίας και την οποία αξιοποιήσαμε. Χορηγήθηκε η οικονομική ενίσχυση των 1.000 ευρώ στους εργαζομένους με σχέση εργασίας αορίστου χρόνου και πρέπει να καταβληθεί και στους υπολοίπους. Ξέρω ότι εδώ έχει καθυστερήσει, αλλά θα καταβληθεί και στους υπολοίπους.

Το Υπουργείο ενεργεί, επίσης, με όλα τα μέσα που διαθέτει, ώστε να μη χάσουν οι εργαζόμενοι κανένα ασφαλιστικό δικαίωμα που προκύπτει τόσο για την περίοδο μη καταβολής δεδουλευμένων αποδοχών όσο και για την περίοδο της επίσχεσης εργασίας.

Πιο συγκεκριμένα, έχουμε διεξάγει τέσσερις τριμερείς συναντήσεις, δύο εργατικές διαφορές, δύο ελέγχους της εταιρείας, επιβλήθηκαν δύο πρόστιμα 15.000 και 6.000 ευρώ για μη καταβολή δεδουλευμένων αποδοχών και διαβιβάστηκε, όπως σας είπα, στον εισαγγελέα μηνυτήρια αναφορά για τη μη καταβολή των δεδουλευμένων

Συνεχίζουμε να παρακολουθούμε προφανώς την εξέλιξη της συγκεκριμένης υπόθεσης και όσον αφορά τον πλειστηριασμό και όσον αφορά τη συνέχιση της λειτουργίας της επιχείρησης υπό τη νέα μορφή της πια και στο πλαίσιο αυτό θα αξιοποιήσουμε όλες τις δυνατότητες που έχουμε να διαμεσολαβήσουμε, ώστε οι εργαζόμενοι να συνεχίσουν να έχουν τις δουλειές και στη νέα επιχείρηση.

Ξέρετε ότι από το νομικό πλαίσιο, έτσι όπως έχει αυτήν τη στιγμή, έχουμε εδώ την περίπτωση μιας επιχείρησης, της οποίας πλειστηριάζεται το ακίνητό της, έχουμε εξαγορά από νέο όμιλο και λειτουργία από τον νέο όμιλο. Από την πλευρά μας, θα μεσολαβήσουμε για να πιέσουμε κατά το δυνατόν να συνεχίσουν οι σχέσεις εργασίας και στο νέο σχήμα.

**ΠΡΟΕΔΡΕΥΩΝ (Γεώργιος Βαρεμένος):** Κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Κυρία Υπουργέ, οι εργαζόμενοι εδώ είναι. Δεν ξέρω αν ικανοποιήθηκαν από την απάντησή σας, γιατί ούτε τα δεδουλευμένα έχουν πάρει και δεν είναι και εύκολος πλειστηριασμός.

Γνωρίζετε πολύ καλά ότι εσείς οι ίδιοι ως Κυβέρνηση ΣΥΡΙΖΑ έχετε κατατάξει τους εργαζόμενους σε δυσμενέστερη θέση απ’ ότι ήταν. Βεβαίως, οι εργαζόμενοι αυτοί πάνε με το προηγούμενο καθεστώς. Όμως, λέω ότι εσείς ως Κυβέρνηση μέσα από την τροποποίηση του Πτωχευτικού Κώδικα έχετε κατατάξει τους εργαζόμενους σε δυσμενέστερη θέση. Και αυτό το αλλάξατε προς το χειρότερο.

Άρα, και αυτό το θέμα της καταβολής των αποδοχών είναι ένα ζητούμενο και οι εργαζόμενοι το παλεύουν. Δεν σταματούν τους αγώνες για να πάρουν όλα τα δεδουλευμένα τους.

Όσον αφορά το θέμα της επίσχεσης, θέλουμε να δεσμευθείτε εδώ σήμερα, κυρία Υπουργέ, επειδή ο κ. Πετρόπουλος σε ερωτήσεις λέει ότι δεν θα αναγνωρίσουμε παραπάνω από πέντε μήνες ασφαλιστικές ημέρες λόγω επίσχεσης, ότι εσείς δεν δέχεστε το πόρισμα του Συνηγόρου του Πολίτη, ο οποίος σας καλεί να ασφαλίζετε τους εργαζόμενους καθ’ όλη τη διάρκεια της επίσχεσης και να δεσμευθείτε, επίσης, εδώ ότι αυτό θα κάνετε, γιατί έχετε απαντήσει αρνητικά σε αυτό.

Άρα, οι εργαζόμενοι τι πρέπει να κάνουν; Να περιμένουν πέντε μήνες ασφάλιση λόγω της επίσχεσης; Τους καταδικάζετε, δηλαδή, να είναι μη ασφαλισμένοι;

Έχετε μεγάλες ευθύνες, κυρία Υπουργέ. Δεν μπορείτε εσείς τουλάχιστον αυτό το πόρισμα του Συνηγόρου του Πολίτη να το πετάτε στον κάλαθο των αχρήστων. Είναι τα ασφαλιστικά δικαιώματα των εργαζόμενων, τα οποία τα διεκδικούν και οφείλετε να απαντήσετε αν, πράγματι, θα αναγνωρίσετε όλες αυτές τις ασφαλιστικές ημέρες των εργαζόμενων.

Για το θέμα της διαδοχής, βεβαίως ξέρουμε για τον πλειστηριασμό, ξέρουμε για την «HIMES» τι εταιρεία είναι. Όμως, πέρα από εκεί, δεν μπορεί με τέτοια κόλπα να μπορούν οι εργοδότες να απαλλάσσονται από εργαζόμενους με δικαιώματα, με συγκροτημένα δικαιώματα.

Είναι καθαρό και το ξέρουμε πολύ καλά, όπως έγινε και στη Σητεία, ότι οι εργοδότες θέλουν νέους εργαζόμενους, με 580 ευρώ που έχετε ορίσει ως κατώτερο μισθό, χωρίς να εφαρμόζουν τις συλλογικές συμβάσεις, που είναι και δική σας ευθύνη τώρα ήδη μέσα από το τέταρτο μνημόνιο, μέχρι το τέλος του προγράμματος. Ξέρετε πολύ καλά ότι στα ξενοδοχεία από τις δέκα χιλιάδες τα ενενήντα έως εκατό ξενοδοχεία εφαρμόζουν τη συλλογική σύμβαση απ’ αυτήν που επαίρεστε ότι υπέγραψαν οι κοινωνικοί εταίροι, ο ΣΕΤΕ που τον έχετε τώρα σε όλα τα όργανα. Μόνο ενενήντα ξενοδοχεία, λοιπόν, εφαρμόζουν τη συλλογική σύμβαση.

Καταλαβαίνετε, λοιπόν, ότι αυτό θέλουν οι εργοδότες, να μην εφαρμόζονται οι συμβάσεις, να είναι 586 ο μισθός, να μην έχουν σταθερό ημερήσιο χρόνο δουλειάς, να έχουν ευελιξία στον χρόνο απασχόλησης των εργαζομένων και, βεβαίως, να πάρουν νέους, όμορφους και ωραίους και να απαλλαγούν από αυτούς τους ηλικιωμένους, που δεν συνάδουν με αυτή τη δουλειά, λέει, του εργαζόμενου στον τουρισμό. Δεν είναι ευκίνητοι, όμορφοι και ευπαρουσίαστοι.

Κυρία Υπουργέ, νομίζω ότι η ευθύνη σας είναι μεγάλη. Μπορεί να κάνουν τα κόλπα τους οι εργοδότες, αλλά αξιοποιούν όλο αυτό το νομοθετικό πλαίσιο που εσείς έχετε κάνει μέχρι τώρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Βαρεμένος):** Θα ακούσετε την απάντηση της κυρίας Υπουργού, κύριε Κατσώτη.

**ΧΡΗΣΤΟΣ ΚΑΤΣΩΤΗΣ:** Και δεν έχετε αλλάξει τίποτα. Ούτε ένα «και» δεν έχετε αλλάξει. Και όχι μόνο δεν έχετε αλλάξει, το έχετε κάνει χειρότερο, δυστυχώς, για τους εργαζόμενους για τα δικαιώματά τους τόσα χρόνια.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει η κυρία Υπουργός.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κατσώτη, το νομοθετικό πλαίσιο νομίζω ότι γνωρίζετε σε ποια περίοδο απορρυθμίστηκε. Ήταν την περίοδο 2010 με 2014, με τουλάχιστον δέκα νόμους και μια πράξη Υπουργικού Συμβουλίου που απορρύθμισαν το πλαίσιο, όπως είχε φτιαχτεί όλα τα προηγούμενα χρόνια.

Ήταν αυτή η Κυβέρνηση, η οποία επιχείρησε μέσα από πολύμηνη διαπραγμάτευση όταν την κατηγορούσαν για ιδεολογικές εμμονές να επαναφέρει τουλάχιστον βασικούς θεσμούς αυτού του πλαισίου. Κατάφερε να επαναφέρει τις βασικές αρχές των συλλογικών διαπραγματεύσεων για τον Αύγουστο του 2018. Το ιδανικό θα ήταν να μπορούσαμε να τις είχαμε επαναφέρει αύριο. Διαπραγματευόμαστε με το Διεθνές Νομισματικό Ταμείο και τους ευρωπαϊκούς θεσμούς, οι οποίοι θέλουν μια απορρυθμισμένη αγορά εργασίας για να προχωρήσει η ανάπτυξη διότι έτσι την αντιλαμβάνονται. Αυτοί είναι οι πιστωτές μας αυτήν τη στιγμή. Σε αυτό το πλαίσιο έγινε η διαπραγμάτευση, αυτό καταφέραμε.

Τώρα, σε σχέση με το «LEDRA», να σας πω για το αν οι παρεμβάσεις μας έχουν ως οπτική την προστασία των συμφερόντων των εργαζομένων ή όχι. Δεν θα προχωρούσε ο ΕΦΚΑ σε διαγραφή των προσαυξήσεων, των χρεών της εταιρείας, προκειμένου να είναι δυνατόν να προχωρήσει η επιχείρηση, να καταστεί ευχερέστερη εύρεση επενδυτή, να τελεσφορήσει αυτή η διαδικασία, για να μπορέσει να συνεχιστεί το σχήμα και να μπορέσουν να συνεχιστούν, με τις παρεμβάσεις που θα αναλάβουμε, οι δουλειές των εργαζομένων και το επόμενο διάστημα.

Σε σχέση με τον πλειστηριασμό, σήμερα, αν δεν κάνω λάθος, είναι η μέρα που λήγει η αναγγελία των δανειστών. Επομένως, πλήρη εικόνα μόνο μετά το πέρας και της σημερινής ημέρας θα έχουμε για το ακριβές ποσό των χρεών της εταιρείας όσο και για την ταυτότητα των δανειστών της. Και ο πίνακας κατάταξης, αν δεν κάνω λάθος, χτίζεται μέσα σε είκοσι ημέρες. Η διαδικασία του πλειστηριασμού με τους κανόνες με τους οποίους υλοποιείται, μόνο το 1/3 των αξιώσεων της τράπεζας κατατάσσεται προνομιακά. Επομένως, εκτιμώ -αλλά αυτό μένει να το δούμε- ότι καταλείπει μεγάλο περιθώριο ικανοποίησης των εργαζόμενων στο υπόλοιπο. Οι εργαζόμενοι έχουν αναγγελθεί για δεδουλευμένα, αποζημίωση απόλυσης, μισθούς υπερημερίας και επιδόματα εορτών και αδείας. Και θα προχωρήσει μέσα από τη διαδικασία αυτή η ικανοποίηση των απαιτήσεων τους.

Τώρα σε σχέση με το άλλο ζήτημα που λέτε, για την επίσχεση εργασίας και τα ένσημα, αν δεν κάνω λάθος ήταν από τη δική μας Κυβέρνηση που επεκτάθηκε ουσιαστικά το χρονικό διάστημα και αναγνωρίζονται ένσημα για τους εργαζόμενους που βρίσκονται σε επίσχεση εργασίας κι από εκεί που ήταν για έναν μήνα επεκτάθηκε στους πέντε μήνες.

Να το ξαναδούμε, να δούμε τις δυνατότητες που έχουμε. Είναι δεκτό αυτό που λέτε σε σχέση με την πρότασή σας να επεκταθεί αυτό το χρονικό διάστημα για τον χρόνο που βρίσκονται σε επίσχεση εργασίας οι εργαζόμενοι. Θα δούμε τις σχετικές δυνατότητες που έχουμε και τις οικονομικές. Όμως, πάντως είναι αυτή η Κυβέρνηση η οποία επέκτεινε το χρονικό διάστημα. Νομίζω ότι δεν πρέπει να αμφιβάλλουμε τουλάχιστον για τις βασικές μας προθέσεις.

**ΠΡΟΕΔΡΕΥΩΝ (Γεώργιος Βαρεμένος):** Η ενδέκατη με αριθμό 1030/15-6-2017 επίκαιρη ερώτηση δεύτερου κύκλου του Βουλευτή Β΄ Αθηνών των Ανεξαρτήτων Ελλήνων κ. Αθανάσιου Παπαχριστόπουλου προς τον Υπουργό Εσωτερικών, με θέμα: «Βοήθεια στο Σπίτι», δεν θα συζητηθεί λόγω κωλύματος του Υπουργού Εσωτερικών, κ. Σκουρλέτη.

Η πέμπτη με αριθμό 1106/27-6-2017 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος τον Υπουργό Αγροτικής Ανάπτυξης και Τροφίμων,σχετικά με τις καθυστερήσεις του προγράμματος οργανωμένης δακοκτονίας στην Περιφέρεια Κρήτης, δεν θα συζητηθεί λόγω της απουσίας του Υφυπουργού Αγροτικής Ανάπτυξης και Τροφίμων, κ. Κόκκαλη

Η ένατη με αριθμό 1031/15-6-2017 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλιαπρος τον Υπουργό Εσωτερικών, με θέμα: «Ο Δήμος Καβάλας νομιμοποιεί το ψευδοκράτος σε τουριστική έκθεση στην Κωνσταντινούπολη», δεν θα συζητηθεί λόγω κωλύματος του Υπουργού Εσωτερικών, κ. Σκουρλέτη.

Σειρά έχει η δέκατη τέταρτη με αριθμό 1073/20-6-2017 επίκαιρη ερώτηση δεύτερου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικόλαου Καραθανασόπουλουπρος την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τα προβλήματα των εργαζομένων στη βιομηχανία παραγωγής επαγγελματικών ψυγείων «FRIGOGLASS ΑΒΕΕ» στην Κ. Αχαΐα του Νομού Αχαΐας.

Τον λόγο έχει ο κ. Καραθανασόπουλος για να αναπτύξει την ερώτησή του.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Η «FRIGOGLASS ABEE» είναι γνωστή πολυεθνική εταιρεία που ανήκει στον Όμιλο της οικογένειας Δαυίδ, που έχει και την «COCA-COLA 3Ε». Δεν μιλάμε δηλαδή για μια μικρή επιχείρηση, η οποία μάλιστα ξεκίνησε από την Κάτω Αχαΐα την παραγωγική της δραστηριότητα κι έχει επεκταθεί τώρα σε τέσσερις ηπείρους: στην Ευρώπη, την Ασία, την Αφρική και την Αμερική.

Κατά τη διάρκεια αυτής της επέκτασης, δηλαδή, στα πλαίσια της αναδιάρθρωσης της εταιρείας, προχώρησε σε απολύσεις εκατό εργαζομένων από το εργοστάσιο της Κάτω Αχαΐας το 2009, με τη μέθοδο της οικειοθελούς απασχόλησης, λέγοντας στους υπόλοιπους ότι «εδώ θα αναπτυχθεί η μονάδα με πιλοτικά προγράμματα, με πιλοτικά προϊόντα, με πιλοτικά επαγγελματικά ψυγεία», ότι θα σχεδιάζει, δηλαδή, τη νέα παραγωγική διαδικασία, τα νέα μοντέλα.

Το αποτέλεσμα ποιο ήταν; Ότι για τους εβδομήντα εργαζόμενους που απέμειναν ακολούθησε διαδοχική εκ περιτροπής διήμερη εργασία και το 2013 στη συλλογική σύμβαση που υπέγραψε, επέβαλε η εργοδοσία επί της ουσίας μείωση 26% στους μισθούς τους.

Παρά τη νέα μείωση των μισθών, συνεχίστηκε αυτή η διαδικασία. Παρ’ότι το Μάρτιο υπεγράφη η νέα συλλογική επιχειρησιακή σύμβαση, η οποία έλεγε ότι θα διατηρηθεί η εύρυθμη λειτουργία των εργασιακών σχέσεων, στα τέλη Μάϊου η εταιρεία επανήλθε, ζητώντας για τρίτη φορά εκ περιτροπής τριήμερη εργασία για έξι μήνες, με αποτέλεσμα τη μείωση των μισθών των εργαζομένων κατά 66%.

Καταλαβαίνετε πάρα πολύ καλά ότι και σε συνθήκες ανάπτυξης και επέκτασης της εταιρείας σε διεθνές επίπεδο την πλήρωσαν οι εργαζόμενοι και σήμερα, που η εταιρεία συρρικνώνει την παραγωγική της δραστηριότητα σε παγκόσμιο επίπεδο, πάλι οι εργαζόμενοι «πληρώνουν τα σπασμένα» και αυτής της επιλογής.

Βεβαίως, έγινε η τριμερής συνάντηση στο Υπουργείο, όμως, το αποτέλεσμα δεν άλλαξε. Η εργοδοσία δεν δέχεται την πενθήμερη απασχόληση και εξακολουθεί να διατηρεί την εκ περιτροπής εργασία τριών ημερών.

Πρακτικά μέτρα θέλουμε από το Υπουργείο για τη διασφάλιση τη μόνιμης και σταθερής εργασίας των εργαζόμενων, με πλήρη μισθολογικά και ασφαλιστικά δικαιώματα στην «FRIGOGLASS».

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Η Υπουργός έχει το λόγο.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Το Υπουργείο Εργασίας έχει προχωρήσει ήδη στις ενέργειες για την αντιμετώπιση των προβλημάτων των εργαζομένων στην εταιρεία «FRIGOGLASS». Τα προβλήματα ανακύπτουν κυρίως, λόγω της απόφασης της επιχείρησης να επιβάλει μονομερώς εκ περιτροπής εργασία, όπως είπατε και εσείς, μια πρακτική που δεν είναι η πρώτη φορά που τη χρησιμοποιεί.

Η στάση της«FRIGOGLASS», αν θέλουμε να τη δούμε πιο προσεκτικά, ενέχει στοιχεία έντονης καταχρηστικότητας. Κινείται η επιχείρηση εντός του νόμου, με την έννοια ότι προσέχει τα χρονικά διαστήματα, που θέτει ο νόμος για τη χρήση του μέτρου της εκ περιτροπής απασχόλησης. Δεν είναι, δηλαδή, μια περίπτωση προφανούς παραβίασης, όπως ήταν η προηγούμενη που είδαμε με τη Σητεία. Όμως, έχει πολύ έντονα τα χαρακτηριστικά της καταχρηστικής άσκησης του δικαιώματος της επιβολής της εκ περιτροπής εργασίας.

Οι εκπρόσωποι του Υπουργείου, ακριβώς επειδή σχημάτισαν την εικόνα της καταχρηστικής αυτής άσκησης δικαιώματος, ζήτησαν από την εταιρεία να μην τεθεί σε εφαρμογή το μέτρο. Εξάλλου, και οι ίδιοι οι εργαζόμενοι είπαν ότι η διαβούλευση που έγινε για την επιβολή του μέτρου, ήταν τουλάχιστον ελλιπής και σε μεγάλο βαθμό προσχηματική.

Η εταιρεία επέμεινε στη θέση της για λόγους περιορισμού της οικονομικής της δραστηριότητας. Ο ελεγκτικός μηχανισμός του Υπουργείου, δηλαδή το Σώμα Επιθεώρησης Εργασίας, έχει ήδη κινητοποιηθεί για τον έλεγχο και την εφαρμογή της εργατικής νομοθεσίας και θα εξαντλήσουμε όλα τα περιθώρια που υπάρχουν, για να εξευρεθεί η συμφιλιωτική λύση, αλλά και για να επιβληθούν τυχόν διοικητικές κυρώσεις.

Το Σώμα Επιθεώρησης Εργασίας έκανε επιτόπιο έλεγχο και, πράγματι, η εταιρεία είχε αναγγείλει την εκ περιτροπής εργασία στον πίνακα προσωπικού της. Η επιχείρηση είπε, όπως σας είπα, ότι το μέτρο ήταν αναγκαίο, λόγω των μειωμένων παραγγελιών που έχει και της συσσώρευσης των αποθεμάτων. Ο Πρόεδρος του Σωματείου είπε ότι είχε υπογραφεί πριν λίγο διάστημα η επιχειρησιακή συλλογική σύμβαση, στην οποία οι εργαζόμενοι είχαν δεχτεί ότι θα υπάρχει μια ομαλότητα στις εργασιακές σχέσεις πια. Φαίνεται, όμως, ότι η επιχείρηση, για πολλοστή φορά επιβάλλει εκ περιτροπής εργασία.

Δεν έχει γίνει, όμως, αίτημα στην Επιθεώρηση Εργασίας για τη διενέργεια εργατικής διαφοράς. Εγώ θα ξανακαλέσω τους εργαζόμενους να σκεφτούν να υποβάλλουν αίτημα για τη διενέργεια εργατικής διαφοράς στο Σώμα Επιθεώρησης Εργασίας.

Διότι, ξέρετε, με τα δεδομένα μέσα, δεν είναι λίγες οι περιπτώσεις εκείνες, που με τις παρεμβάσεις του Υπουργείου ή με τις παρεμβάσεις του Σώματος Επιθεώρησης Εργασίας υπάρχει θετική κατάληξη για τους εργαζόμενους. Το εντελώς πρόσφατο παράδειγμα των μεταναστών εργαζομένων στην επιχείρηση «ΓΕΩΡΓΙΟΥ» είναι ένα χαρακτηριστικό δείγμα ότι, όταν υπάρχει και η συνέργεια εκεί και η παρέμβαση του κρατικού μηχανισμού, μπορούν τα πράγματα να πάνε καλύτερα για τους εργαζόμενους.

Αυτό έγινε και στο ξενοδοχείο «ΕΛΟΥΝΤΑ» -αν δεν κάνω λάθος- στην Κρήτη, όπου μετά και την παρέμβαση του Υπουργείου αναθεωρήθηκαν, πήραν πίσω τις απολύσεις και επαναπροσλήφθηκαν οι εργαζόμενοι ή όπως είναι η περίπτωση της «WASTE SOLUTIONS», αυτής της εταιρείας ανακύκλωσης, στην οποία οι εργαζόμενοι συνέχισαν, παρ’ότι ήταν εργαζόμενοι προηγούμενης εταιρείας και στη νέα εταιρεία συνεχίστηκαν οι εργασιακές σχέσεις, μετά και την παρέμβαση του Υπουργείου και την τριμερή συμφιλιωτική.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Καραθανασόπουλος για τη δευτερολογία του.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κυρία Υπουργέ, είπατε και μόνη σας ότι έχουμε εδώ πέρα, από μεριάς της εργοδοσίας, μία καταχρηστική άσκηση του δικαιώματος επιβολής της εκ περιτροπής εργασίας κι ότι η θέληση του Υπουργείου είναι να μην τεθεί σε εφαρμογή αυτό το μέτρο. Το πρακτικό αποτέλεσμα, όμως, είναι ότι η εργοδοσία συνεχίζει την εκ περιτροπής εργασία, γράφοντας στα παλιότερα των υποδημάτων της τη διάθεση και τη θέληση του Υπουργείου.

Εδώ μπαίνει ένα συνολικότερο ζήτημα, που αναδεικνύει τις ευθύνες της Κυβέρνησης και της σημερινής, αλλά και των προηγούμενων. Η σημερινή Κυβέρνηση νομιμοποίησε ό,τι είχαν κάνει οι προηγούμενες, όσον αφορά την αντεργατική νομοθεσία.

Είναι δυνατόν να υπογράφεται επιχειρηματική σύμβαση τον Μάρτη, που να βάζει μέσα ότι θα συνεχιστεί η σταθερή απασχόληση των εργαζόμενων σε πενθήμερη βάση και μετά δύο μήνες η επιχείρηση να λέει ότι σήμερα δεν έχει παραγγελίες; Δηλαδή, περίμενε δύο μήνες, για να δει αν θα έχει παραγγελίες. Και τι επιχείρηση είναι αυτή; Πολυεθνική επιχείρηση είναι, συνδεδεμένη άμεσα με την «COCA COLA 3E».

Αν, λοιπόν, είναι να εφαρμόζει την απασχόληση με βάση τις παραγγελίες τις οποίες έχει, τότε καταλαβαίνετε πολύ καλά για τι μιλάμε. Μιλάμε για εργασιακές σχέσεις-λάστιχο, για απασχόληση, η οποία θα είναι προσαρμοσμένη στις εκάστοτε ανάγκες της επιχείρησης. Κι αυτό είναι το προκλητικό, κυρία Υπουργέ. Όταν αναπτύσσεται η επιχείρηση, απολύει εργαζομένους. Τώρα που συρρικνώνει τη δραστηριότητα, πάλι απολύει. Μονά χάνουν οι εργαζόμενοι, ζυγά κερδίζει η εταιρεία.

Κι εδώ είναι το πραγματικό πρόβλημα. Όλα τα υπόλοιπα, αν θα πάει η Επιθεώρηση Εργασίας, τι θα γίνει, δεν έχουν πρακτικό αποτέλεσμα. Γιατί, στην πράξη, τα κλειδιά της οικονομίας τα έχουν οι κεφαλαιοκράτες. Αυτοί κάνουν ό,τι θέλουν κι εσείς απλώς κάνετε τους επιδιαιτητές, στην καλύτερη των περιπτώσεων, όταν έχετε διαμορφώσει αυτό το αντεργατικό, αντιλαϊκό πλαίσιο, όταν το διατηρείτε, όταν το νομιμοποιείτε.

Το πρακτικό αποτέλεσμα ποιο είναι; Το πρακτικό αποτέλεσμα είναι ότι αυτή τη στιγμή οι εργαζόμενοι στη «FRIGOGLASS» -στην πολυεθνική «FRIGOGLASS»- έχουν μία μείωση 66% των αποδοχών τους. Εργάζονται τρεις μέρες την εβδομάδα και δεν μπορούν να καλύψουν τις ανάγκες τους. Και είναι όμηροι σε αυτή τη διαδικασία, όμηροι σε αυτό που θέλει η εταιρεία, στην ασυδοσία της εταιρείας. Και η εταιρεία διαπραγματεύεται τώρα με τις τράπεζες για αναδιάρθρωση του χαρτοφυλακίου της, προχωρά σε αυξήσεις του μετοχικού της κεφαλαίου, όλα αυτά στις πλάτες και σε βάρος των εργαζόμενων.

Πώς, λοιπόν, θα υπάρξει η αναπλήρωση των αποδοχών που έχασαν οι εργαζόμενοι αυτό το διάστημα -και θα χάσουν- πώς θα σταματήσει η εργοδοτική αυθαιρεσία; Θα σταματήσει με πρακτικούς τρόπους. Διαφορετικά, μένουν στο ευχολόγιο, κυρία Υπουργέ, οι διαθέσεις και οι προθέσεις του Υπουργείου.

Εμείς δεν ήρθαμε εδώ να κρίνουμε τις προθέσεις του Υπουργείου. Ήρθαμε να κρίνουμε το πρακτικό αποτέλεσμα. Και το πρακτικό αποτέλεσμα μας λέει ότι το Υπουργείο κρίνει ως καταχρηστική την εφαρμογή της εκ περιτροπής εργασίας και η εταιρεία, ενάμισι μήνα τώρα, συνεχίζει να την εφαρμόζει.

**ΠΡΟΕΔΡΕΥΩΝ (Γεώργιος Βαρεμένος):** Κυρία Υπουργέ, έχετε τον λόγο για την τελειωτική και τελευταία απάντησή σας.

**ΕΦΗ ΑΧΤΣΙΟΓΛΟΥ (Υπουργός Εργασίας Κοινωνικής Ασφάλισης και Κοινωνικής Αλληλεγγύης):** Κύριε Καραθανασόπουλε, νομίζω ότι εξήντλησα τον χρόνο της πρώτης μου τοποθέτησης, ακριβώς για να δείξω ότι οι παρεμβάσεις του Υπουργείου Εργασίας, με τα δεδομένα που υπάρχουν, με το συγκεκριμένο συνταγματικό πλαίσιο του αστικού φιλελεύθερου κράτους, στο οποίο είμαστε…

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Αλλάξτε το! Αλλάξτε τα δεδομένα!

**ΕΦΗ ΑΧΤΣΙΟΓΛΟΥ (Υπουργός Εργασίας Κοινωνικής Ασφάλισης και Κοινωνικής Αλληλεγγύης):** Είναι το συνταγματικό πλαίσιο, με το οποίο και εσείς Βουλευτές εκλέγεστε και εμείς Κυβέρνηση γινόμαστε, έχει συγκεκριμένα όρια. Και παρ’ όλα αυτά, με τις παρεμβάσεις που κάνει, υπάρχουν πολλές περιπτώσεις που έχουμε θετικά αποτελέσματα. Γι’ αυτό εξήντλησα τον χρόνο της πρώτης μου τοποθέτησης, για να μιλήσω για περιπτώσεις επιχειρήσεων, στις οποίες, προφανώς, με τη συλλογική δράση των εργαζομένων, αλλά και με τις παρεμβάσεις του Υπουργείου ή του Σώματος Επιθεώρησης Εργασίας, υπήρχαν θετικά αποτελέσματα.

Η δράση του Σώματος Επιθεώρησης Εργασίας τα Χριστούγεννα και το Πάσχα οδήγησε στο να πάρουν χιλιάδες εργαζόμενοι τα δώρα των εορτών, που δεν έπαιρναν από την εργοδοτική αυθαιρεσία, που κυριαρχούσε στην αγορά εργασίας. Επομένως, δεν θα έλεγα ότι μπορούμε να μηδενίζουμε έτσι τις παρεμβάσεις που κάνουν οι κρατικοί μηχανισμοί.

Στο συγκεκριμένο ζήτημα που συζητάμε, τα συμπεράσματα τα οποία έχει βγάλει το Υπουργείο Εργασίας, σχετικά με τη χρήση του μέτρου της εκ περιτροπής εργασίας που κάνει η επιχείρηση, είναι τρία: Το πρώτο είναι ότι εδώ έχουμε μια περίπτωση, που είναι καταχρηστική, διότι μεταξύ άλλων, έχουμε και την παραβίαση της αρχής της αναλογικότητας. Δηλαδή τι; Το κέρδος που έχει η επιχείρηση από την επιβολή του συγκεκριμένου μέτρου, είναι πάρα πολύ μικρό, μπροστά στο κόστος που έχει η επιβολή του μέτρου για τους εργαζόμενους. Με γρήγορους υπολογισμούς, η επιχείρηση φαίνεται να εξοικονομεί περίπου 400.000 ευρώ, ένα ποσό που είναι μικρό γι’ αυτή από την επιβολή του μέτρου της εκ περιτροπής εργασίας, ενώ είναι δυσανάλογα βαρύ για τους εργαζόμενους.

Το δεύτερο είναι ότι στις διμερείς και τριμερείς διαβουλεύσεις που έγιναν, η επιχείρηση αυτή δεν παρέχει ένα ολοκληρωμένο μεσομακροπρόθεσμο πλάνο, που να δείχνει δηλαδή, ακόμα και με τη χρήση του συγκεκριμένου μέτρου που της επιτρέπει το νομοθετικό πλαίσιο της χώρας, να χρησιμοποιήσει, χωρίς όμως να κάνει κατάχρησή του –εδώ μιλάμε για κατάχρησή του- πώς θα διαρθρώσει την επιχείρηση και τη δραστηριότητα στο μέλλον, ώστε να υπάρχει μια κανονικότητα στους όρους εργασίας.

Το τρίτο και πιο χαρακτηριστικό που διαπιστώνει το Υπουργείο, είναι ότι φαίνεται πως μέσα από τη χρήση του μέτρου της εκ περιτροπής εργασίας, βασικά η επιχείρηση θέλει να προχωρήσει σε μειώσεις μισθών, γι’ αυτό ακριβώς χρησιμοποιεί αυτό το μέτρο. Αντί δηλαδή να πάει σε μια επιχειρησιακή συλλογική σύμβαση εργασίας και σε μία επιχειρησιακή συλλογική διαπραγμάτευση, για να ξανασυζητηθούν οι όροι εργασίας και οι μισθοί, χρησιμοποιεί το μέτρο της εκ περιτροπής εργασίας, για να οδηγήσει τελικά σε μία μείωση του μισθολογικού κόστους. Αυτά είναι τα βασικά συμπεράσματα που βγάζει το Υπουργείο Εργασίας από τις τριμερείς διαβουλεύσεις.

Εμείς επαναλαμβάνουμε ότι χρησιμοποιούμε όλα τα μέσα, που έχουμε στη διάθεσή μας, για να μην υπάρχουν καταχρηστικές συμπεριφορές. Προτείνω να γίνει και η εργατική διαφορά από το Σώμα Επιθεώρησης Εργασίας.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Έχω την τιμή να ανακοινώσω στο Σώμα πως η Ειδική Κοινοβουλευτική Επιτροπή για τη διενέργεια προκαταρκτικής εξέτασης κατά του πρώην Υπουργού κ. Ιωάννη Παπαντωνίου για την ενδεχόμενη τέλεση αδικημάτων στο πλαίσιο σύναψης συμβάσεων εξοπλιστικών προγραμμάτων του Υπουργείου Εθνικής Άμυνας, καταθέτει το πόρισμά της, το οποίο θα καταχωριστεί στα Πρακτικά της σημερινής συνεδρίασης.

(Το προαναφερθέν πόρισμα καταχωρίζεται στα Πρακτικά και έχει ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΟΥΝ ΟΙ ΣΕΛ 102-166)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 11.45΄ λύεται η συνεδρίαση για αύριο, ημέρα Παρασκευή 30 Ιουνίου 2017 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**